Давам думата на министър-председателя на Република България господин Иван Костов. Заповядайте! (Шум и реплики в залата.)\nМИНИСТЪР-ПРЕДСЕДАТЕЛ ИВАН КОСТОВ: Уважаеми господин председател, уважаеми дами и господа народни представители! Днес изпълнявам поетото задължение да представя пред вас и пред обществото актуализираната програма на правителството "България 2001".\nНашата работа досега доведе до устойчиви макроикономически условия - стабилен валутен борд, ниска инфлация, нисък основен лихвен процент, значителен валутен резерв, реален икономически растеж от 3,5 на сто през 1998 г. и 2,5 на сто през 1999 г. Постепенно се възстановяват реалните доходи. Банковата система е стабилизирана. Частният сектор вече произвежда над 70 на сто от брутния вътрешен продукт. В България вече функционира пазарна икономика.\nТези резултати са постигнати въпреки че последните две години бяха кризисни за световната икономика и че в този период се разрази най-тежката военнополитическа и хуманитарна криза на Балканите през втората половина на века. Едновременно с това трябваше да преодоляваме и крайно лошите последици от дългогодишното забавяне на реформите.\nПостигнатата икономическа и политическа стабилност в резултат от изпълнението на програма "България 2001" изигра своята положителна роля, но вече не е достатъчно. Необходимо е да преодолеем изоставането по някои важни направления, като отстраним допуснатите слабости в досегашната ни работа.\nВ много важни и болезнени сфери, като здравеопазването, социалното осигуряване и данъчната система, забавихме реформите поради недобра организация и съгласуваност на нашите действия. Допуснахме откъсване на правителствените от обществените приоритети и изоставане на обществената практика от новото законодателство. Закъсняхме с изпълнението на  проектите за алтернативна заетост, за алтернативно земеделие и услуги като средство за преодоляване на временната структурна криза в индустрията.  Не създадохме достатъчно стимули, за да осигурим обществена подкрепа и разбиране за трудностите и лишенията, които неизбежно съпътстват ускореното провеждане на забавените с години реформи. Не осигурихме достатъчна подкрепа на инициативите в частния сектор и интензивен диалог с бизнессредите и хората на наемния труд.\nАз няма да преразказвам актуализираната програма, с пълния текст на която, надявам се, вие сте запознати. Искам да акцентирам върху онези очаквания на обществото, към които е насочен планът за действие и конкретните мерки на правителството до края на мандата.\nПравя това представяне преди всичко за обществото, за гражданите на Република България.\nЩе започна от най-тежките проблеми - безработицата и бедността.\nСтруктурната безработица е неизбежен спътник на ускореното провеждане на приватизацията и преодоляването на осемгодишните закъснения на реформите. Тя е в основата на обедняването  в районите и населените места, където се наложи да  бъдат закрити големи губещи  предприятия. Модернизацията и технологичното обновяване обикновено продължават поне една година след приватизацията, а това е свързано с намаляване на производството и загуба на пазари. Затова последиците от преструктурирането на реалния сектор се проявяват през 1999 - 2000 г. и причиняват сегашното високо равнище на безработицата.\nЗа съжаление слабостите, които допуснахме при раздържавяването, като лошия  маркетинг, липсата на активност в привличането на  стратегически инвеститори и недостатъчната прозрачност, допълнително утежниха положението. Нарастващото ускорение на приватизационния процес наруши баланса между инвестиционния интерес и предлагането в полза на предлагането, поради което голяма част от новите собственици нямат финансови възможности и опит, за да възстановят бързо производството. Това забавя очакваното оживление в икономиката.\nТежък проблем продължава да бъде състоянието на неприватизираните предприятия, натрупването на задължения към държавата и осигурителните фондове, както и неплащането на консумираните количества газ, електричество, вода и други, с което косвено се утежнява държавният бюджет и се намаляват възможностите за финансиране на програми за нови работни места.  Това налага конкретни действия за  увеличаване на заетостта чрез развитието на  пазара на труда.\nПредвиждаме създаване на около 250 хил. нови работни места до края на април 2001 г. чрез повишаване на стопанската активност в частния и публичния сектор, от които 250 хил. места - 60 хил. в резултат от изпълнението на програмата за публичните инвестиции.\nВ районите с трайни икономически, социални и демографски проблеми предстои изпълнението на проекти на обща стойност над 50 млн. лв. за развитие на производството, туризма, професионалното обучение и за възстановяване на културните паметници. Процесът ще започне от Родопите и Северозападна България. Средствата ще бъдат насочени към частния сектор, към малките и средни предприятия, към безработните и към децата от социално слабите семейства, към инвалидите и лицата, принадлежащи към малцинствата.\nЩе продължи изпълнението на Рамковата програма за равноправно интегриране на ромите в българското общество.\nПредстои създаването на местни инвестиционни и гаранционни фондове в подкрепа на регионалните програми за заетост в областите със смесено население и с най-висока безработица - Търговище, Разград, Монтана, Видин, Смолян, Враца, Пазарджик, Шумен, Силистра, Ямбол и Сливен.\nПредвиждаме започване изпълнението на шест индустриални програми за развитие на региони с нарастваща безработица и изпълнение на програми за заетост в общините Чипровци, Лом, Карлово, Перник, Смолян и Стара Загора.\nСъвместно с областните и общинските администрации и регионалните съвети по заетостта до края на 2000 г. ще разработим и ще започнем изпълнението на програми за заетост в общините, понасящи последствия от преструктурирането на отбранителната промишленост - Лом, Монтана, Карлово, Казанлък, Смолян.\nПреодоляването на бедността изисква да се увеличат реалните доходи и да бъдат подпомогнати най-уязвимите слоеве от населението.\nНай-важните за домакинствата цени - тези на електроенергията и топлоенергията, няма да нарастват, а бюджетните енергийни помощи ще бъдат увеличени и насочени към социално слабите домакинства.\nРеалното нарастване на доходите е възможно само като резултат от нарастване на производителността и ефективността на труда. Българите не могат да станат заможни от преразпределение на ограничените ресурси на страната. Затова главната ни цел е постигане на над 10 на сто номинален икономически растеж на брутния вътрешен продукт за 2000 г. и 2001 г. при съответно над   4 на сто реален растеж на брутния вътрешен продукт през 2000 г. и  5 на сто през 2001 г. Такъв растеж е абсолютно необходимо условие за намаляване на дистанцията между България и страните от Европейския съюз и за компенсиране на обезценяването на лева спрямо щатския долар.\nВ условията на валутен борд и неизменен валутен курс на лева само бързият номинален растеж е в състояние да възстанови стойността на заплатите и пенсиите, на приходите от наеми, на цените на жилищата и офисите, на земята и на останалите имоти.\nОграничението, което ще спазваме, е доходите да се доближават до европейските нива по-бързо от сближаването на нашите вътрешни цени със средните в Европейския съюз.\nОценяваме финансовата и данъчната политика, както и конкретните мерки на правителството през изтеклия период, като адекватни на приоритетите на Програма "България 2001".\nОттук нататък обаче правителствен приоритет е стимулиране на инвестиционната активност и икономическия растеж чрез намаляване на общата данъчна тежест, в това число за дребния бизнес, което ще обхване различни видове данъци.\nС цел облекчаване и увеличаване на възможностите за кредитиране, ще предложим понижаване на минималните задължителни резерви на търговските банки.\nПредвиждаме ускорени амортизационни отчисления на дълготрайни материални активи с основно производствено предназначение, в това число за компютри и софтуер, преразглеждане на режима на патентния данък с цел облекчаване на дребния бизнес и дейности със сезонен характер, намаляване на броя и размера на митническите ставки и на митата за суровини, материали и инвестиционни стоки, снижение на таксите за лицензиране на туристическите дейности, както и редица други мерки за създаване на значително по-благоприятна среда за бизнеса.\nПо този начин държавата ще "припознае" новия главен фактор на просперитета - частния бизнес и частния предприемач, тъй като именно те вече създават около 70 на сто от брутния добавен продукт на страната. Тук ние разчитаме на постоянен диалог и споделена отговорност между държавните институции, организациите на работодателите, на предприемачите и на синдикатите.\nКлючов фактор за икономическия растеж, за повишаване на заетостта и за стимулиране на производството е и изпълнението на Програмата за публичните инвестиции.\nПрез периода 2000 - 2001 г. правителството предвижда инвестиции в публичния сектор в размер на 4 млрд. 430 млн. лв., от които 1 млрд. 664 млн. лв. от консолидираната бюджетна програма и 2 млрд. 766 млн. лв. от собствени и заемни средства на търговските дружества.\nПриоритетните обекти в инвестиционната програма са:\n- завършване на проектирането и започване на строителството на втори мост на река Дунав при Видин - Калафат; завършване на строителството на участъка Оризово - Чирпан от автомагистрала "Тракия" и на пътя Лесово - Хамзабейли; автомагистрала "Марица" в участъците Свиленград - Капитан Андреево и Харманли - Любимец и по автомагистрала "Тракия" в участъците Чирпан - Стара Загора и Бургас - Карнобат ще започне строителството; рехабилитацията на над 50 пътни отсечки с регионално значение; започване на изграждането на каскадата "Горна Арда" - ПАВЕЦ "Чаира" - язовир "Яденица"; започване строителството на заместваща мощност на ТЕЦ "Марица-изток 1" и на рехабилитация на ТЕЦ "Марица-изток 3"; започване модернизацията на 5 и 6 блок на Атомната електроцентрала в Козлодуй; изграждане на гранични контролно-пропускателни пунктове и подходните пътища към тях в Ново село, Златарево, Гюешево, Маказа и Илинден на обща стойност 66 млн.               500 хил. лв., както и реконструкция и модернизация на други         5 пункта на обща стойност 5 млн. лв.;\n- изпълнение на Националната програма за борба със свлачищата и абразията - проектите "Кабакум", "Слънчев ден", "Златни пясъци", Балчик, Сарафово, Ахелой, Созопол, Несебър и 14 по-малки проекти по Дунавското крайбрежие на обща стойност 82 млн. лв.;\n- изпълнение на поставените от Европейския съюз изисквания във връзка с опазването на околната среда в областта на пречистване на отпадъчните води и отстраняване на твърдите битови отпадъци, градските пречиствателни станции за отпадни води в София, Пловдив, Самоков, Велико Търново, Исперих, Дулово, Троян, Шумен, Варна и депа за твърди битови отпадъци в София, Харманли, Мадан, Рудозем, Троян, Враца - Мездра, Русе, Националния център за третиране на опасни отпадъци на обща стойност 126 млн. лв. и над 30 други обекта с по-малка стойност;\n- поддържане и подобряване качеството на дълготрайните и материални активи в здравеопазването и социалните грижи, в образованието, в културата, включително и по отношение на опазването на паметниците на културата от световно и национално значение, подобряване условията на живот на населението, включително на лицата, принадлежащи към национални малцинства, домове за лица с физически и психически увреждания, реконструкция на Обединената районна болница - община Бургас, преустройство на Детския профилакториум - община Котел, разширение на стационара към Институтската болница "Света Екатерина" и на Техническия университет - филиал Пловдив, на Тракийския университет - Стара Загора, реконструкция на Княжеския дворец, на Националния исторически музей, Дом № 1 в Бояна, реставрация и реконструкция на храм-паметника "Св. Александър Невски" - позлатяване на куполите, фасадна реставрация и реконструкция на инфраструктурата, адаптация на сградата на Техническия университет - София за Националната художествена галерия, реконструкция на зала "България", и на водоснабдителни системи и мрежи с регионално значение, изграждане на жилища за ромски семейства в София, на обща стойност 78 млн. лв. и множество други обекти с по-малка стойност;\n- за обекти в бюджетната сфера годишно ще бъдат усвоявани по 300 млн. лв. инвестиционни кредити от международни финансови институции; за транзитните пътища 2 и 3, за Оризово - Бургас от автомагистрала "Тракия", за Единния център за управление на въздушно движение, за институционалното изграждане на Националната здравноосигурителна каса и реформата в образованието.\nОчаква се инвестиционните разходи, свързани с безвъзмездната финансова помощ от предприсъединителните фондове на Европейския съюз, да бъдат на стойност между 300 и 450 млн. лв. годишно, в това число: за жп линията Дупница - Кулата, за път Е 79 Дупница - Кулата, Е 85 Хасково - Свиленград, граничен преход Гоце Делчев - Драма, градски пречиствателни станции и др.\nДруг значителен проблем в дневния ред на обществото е снижаването на нивото на корупцията и престъпността. На фона на постигнатата икономическа и финансова стабилност и изтласкването на силовите структури и организираната престъпност от икономическата среда още по-болезнено се открои проблемът на стопанската престъпност и корупцията, които процъфтяха в период на застой на реформите и симбиозата на организираната престъпност и властта в периода 1993-1996 г. В днешните условия тези проблеми са един от най-мощните деморализиращи фактори.\nПоставяме си за цел да повишим разкриваемостта на случаите на корупция, контрабанда, незаконна търговия и други престъпления с висока степен на обществена опасност, като преодолеем съществуващите кадрови проблеми и слабости в оперативно-издирвателната дейност. За да снижим  стопанската престъпност и корупцията, ще ограничим и изключим в максимална степен арбитрирането на чиновника, който е най-достъпен за корупция, когато има власт. Предвиждаме отмяна или опростяване на над 140 лицензионни разрешителни и регистрационни режима. По този начин ще премахнем и административните пречки, включително и за откриване на работилници, ателиета, магазини и други обекти на дребния и семейния бизнес.\nПредвиждаме засилване на контрола и административните наказания при констатиране на злоупотреба със служебно положение в органите на изпълнителната власт и особено в: митниците, полицията, данъчните власти, общините, съдебната администрация и правораздаването, здравеопазването, образованието и администрацията, ангажирана с приватизацията.\nОсобено внимание ще обърнем на всички сигнали за корупция и нарушения в областта на здравното осигуряване и във висшите училища, като компетентните органи ще се ангажират със системни проверки и тясно взаимодействие със съсловни и със студентски организации.\nПредстои укрепване на организационния и кадровия потенциал на службите и системите, които осигуряват обществения ред и сигурността съгласно новите изисквания за участието им в наказателния процес. Ще се усъвършенства взаимодействието с прокуратурата за подобряване организацията на полицейското разследване.\nПриоритет е и подобряването на взаимодействието със структурите на гражданското общество, създаването на допълнителни възможности за граждански контрол върху дейността на държавните органи, включително органите на сигурността. Правителството има необходимата воля и възможности решително и ефикасно да осигури обществения ред и сигурността на гражданите съгласно европейските стандарти.\nСериозно внимание отделяме на проблемите на здравеопазването. Допуснатите слабости тук произтичат от закъснялото приемане на необходимите за реформата закони, финансовата слабост на Националната здравноосигурителна каса, на правителството и общините, липсата на подкрепа за старта на реформата от международните финансови институции и липсата на достатъчно доверие на медицинското съсловие към новата система. В тази област най-важната цел на правителството е практическата реализация на здравната реформа и подобряване качеството на медицинското обслужване.\nПрез юли т.г. ще стартира националната система за здравно осигуряване в извънболничната помощ. Въвеждаме институцията на личния лекар. С приетия здравноосигурителен бюджет се създават условия за справедливо и адекватно възнаграждение на медицинските специалисти въз основата на количеството и качеството на труда им.\nПравителството ще запази контрола върху процесите, за да гарантира сигурността в здравеопазването. Очакваме финансова помощ от Световната банка за обновяване и оборудване на 1000 лекарски практики и заведения от извънболничния сектор в изолирани райони на страната, обновяване и оборудване на 5 хемотрансфузиологични центъра и 28 центъра по спешна медицинска помощ, както и финансиране на обучението и квалификацията на над 4700 специалисти от здравната и осигурителната системи.\nЗемята и земеползването са традиционни чувствителни теми за българското общество. Земята - нашият огромен национален ресурс - все още не се използва достатъчно. Производителността и ефективността на земеделския труд са многократно по-ниски от тези в Европа.\nНай-важното за постигане на ускорен растеж в земеделието е активното използване на земята, облекчаване на процедурите за ползване на преференциалните кредитни линии и инвестиционните програми на Държавен фонд "Земеделие" от земеделските производители.\nЩе създадем стимули за ориентиране на аграрния сектор към продукция за европейските пазари, включително подкрепа на лозарството, производство на алтернативни култури и екологически чисти продукти, включително за фармацевтичната, парфюмерийната и хранителната промишленост, със средства на Държавен фонд "Земеделие" и Националния фонд за опазване на околната среда.\nДейността на Фонд "Тютюн" ще се активизира особено за осигуряване поминък на населението в смесените райони и стимулиране производството на билки и трайни насаждения в тютюнопроизводителните и други слабо развити райони.\nПланираме насърчаване пазара на земеделската земя чрез въвеждане на национална информационна система за търсенето и предлагането на земеделски земи, осигуряване на условия за комасация на земеделската земя с реализиране възможностите на Държавния поземлен фонд, приключване на процеса по издаване на поименни компенсационни бонове за обезщетяване на собствените, чиято земя не може да бъде възстановена, след това провеждане на търгове за закупуване на земеделска земя от Държавния поземлен фонд, осигуряване на възможност за търговия със свободно прехвърляеми поименни компенсационни бонове на фондовата борса.\nПоставяме си за задача и окончателното завършване на реституционния процес на горите и земите от горския фонд и за създаване на условия за ефективно използване на земите и горите чрез установяване на трайни отношения на земеползване.\nПравителството очаква на основата на политическия консенсус в Народното събрание да се реши въпросът за предоставянето на държавни земи и гори от горския фонд за безвъзмездно стопанисване и ползване от общините. Оземляване на безимотни и малоимотни граждани от Държавния поземлен фонд ще започне от средата на 2000 г.\nПостигнатите досега значителни резултати във военната реформа определят като главни цели повишаването на боеспособността и ускорената подготовка на Въоръжените сили за членство в НАТО. Изпълнението на приоритетите във военното строителство ще се осъществява на програмен принцип по 21 целеви и годишни програми. Сред конкретните задачи за изпълнението на тези програми са: развитие на нормативната база за съвместяване на системата за планиране с тази на страните - членки на Европейския съюз и НАТО; реорганизиране на органите за управление на стратегическо и оперативно ниво с цел повишаване боеспособността и боеготовността; изграждане на силите за бързо реагиране от трите вида Въоръжени сили и осигуряване на пълна съвместимост на едно съединение със силите на НАТО; завършване на подготовката на частите от Българската армия, определени за участие в мисиите на Многонационалните мирни сили на Югоизточна Европа с щаб в Пловдив; изграждане и активиране на национален военен ситуационен център за управление на извънредни ситуации и кризи; разработване на съвместими с НАТО нови доктрини на видовете Въоръжени сили, както и за бойно осигуряване и поддръжка; повишаване мотивацията на личния състав и прилагане на програми за адаптация и алтернативна заетост за освободените в резултат от военната реформа чрез изграждане на мрежа от центрове за социална адаптация, включително в рамките на Пакта за стабилност.\nПриоритетните външнополитически цели на България остават членство в НАТО и в Европейския съюз. България доказа на практика своята европейска и евроатлантическа ориентация и в резултат на това получи официална покана за преговори с Европейския съюз. Нашата регионална политика утвърди България като стабилизиращ политически и икономически фактор в Югоизточна Европа.  Външната политика на правителството е насочена към създаване на надеждни външни гаранции за сигурността на страната, осигуряване на най-благоприятни международни условия за развитието на България, превръщане на България във водещ политически фактор в Югоизточна Европа за създаване на най-добра регионална среда.\nВажен елемент на външната политика в областта на сигурността е осигуряването на международна подкрепа за кандидатурата на България за постоянен член на Съвета за сигурност на Организацията на обединените нации в периода 2001-2002 г.\nЦелта на правителството е успешни преговори за пълноправно членство в Европейския съюз. Правителството ще се придържа към приоритетите, залегнали в "Партньорство за присъединяване"  и в Националната програма за приемане на достиженията на правото на Европейския съюз. Специални усилия ще положим за изваждане до края на 2000 г. на България от Шенгенския списък и за осигуряване през 2001 г. на безвизов достъп в страните - членки на Европейския съюз.\nВъв връзка с преговорите за присъединяване през 2000 г. ще разработим и представим в Междуправителствената конференция преговорни позиции по 17 теми,  а през първото полугодие на 2001 г. - още четири теми, с оглед до края на 2001 г. да приключат преговорите по десет теми. Националната позиция за преговорите за присъединяване се разработва в тясно сътрудничество с организациите на бизнеса и със структурите на гражданското общество, което ще осигури постоянна обществена оценка на въздействието на присъединителния процес.\nВ изпълнение на актуализираната програма до април 2001 г. правителството ще одобри 60  законопроекта, от които 24 са за изменение и допълнение на действащи закони. Основна част от законодателните мерки, които правителството ще предложи на Народното събрание,  са пряко свързани с присъединяването на България към Европейския съюз. Сферите, в които е съсредоточена нашата работа, са:\n- въвеждане на ново законодателство в социалната сфера, включително хармонизиране на Кодекса на труда с европейското законодателство, както и законодателството относно заетостта;\n- въвеждане на принципите на европейското законодателство в аграрния сектор и екологията;\n- усъвършенстване и допълване на съществуващата нормативна уредба във финансовата сфера, в това число по отношение на мерките срещу изпиране на пари, данъчната и митническата администрация, държавния финансов контрол и Сметната палата;\n- защита на личната информация, сведенията и фактите, представляващи държавна и служебна тайна, както и регулиране на отношенията, свързани с обществения ред и сигурността;\n- изменения в Закона за далекосъобщенията и подготовка на законопроекти за пощенските услуги и за електронния подпис.\nНаред със законодателните мерки, свързани с въвеждане на европейското право, правителството предвижда и редица други законодателни инициативи за подобряване на средата за развитие на бизнеса, банковото дело, несъстоятелността,   изпълнението на наказанията и други важни сфери на стопанския и обществения  живот.\nУважаеми дами и господа народни представители, актуализираната програма е политическият документ на правителството, въз основа на който всеки министър ще представи пред вас и пред обществото конкретен план за действие до края на мандата през 2001 г. и график за неговото изпълнение. Постигнатото през изминалите три години, трезвата и критична оценка на пропуските и слабостите ни позволяват да поемем новите ангажименти в актуализираната програма "България 2001". Програмата за започване на преговорите за присъединяване към Европейския съюз очертава реални възможности за постигане на висок стандарт на живот, социална сигурност и широк избор  на възможности за реализация на всеки българин. Това не е идеологическа утопия или политическа абстракция, а реалност, която десетки държави и стотици милиони хора в Европа вече са постигнали. Техният опит очертава ясно нашия път, част от който ще изминем до април 2001 г. с изпълнението на тази програма. Страната ни извървя най-трудната част от прехода. Всеки от нас плати скъпа цена за забавените реформи. Ние вече можем да разчитаме на подкрепата и помощта на голямото европейско семейство. Но осезаемо ще почувстваме плодовете на постигнатото, на направените жертви и преживените несгоди само ако продължим, за да завършим започнатото докрай.\nПравителството ще създаде условия за откриване на нови работни места, за премахване на бюрократичните пречки и спънки в бизнеса,  за намаляване на данъчната тежест, за по-ясен и по-бърз достъп до финансовите и материалните ресурси за развитие на производството и търговията. Затова обаче е нужна нова солидарност, в която всеки има своя дял. Имаме сили, енергия и решителност и поемаме своята отговорност за изпълнение на поставените задачи. Макар и напрегнати, те са постижими. Убедени сме, че ще осигурим по-добри възможности за лични успехи. Но за реализирането на тези възможности не са достатъчни само усилията на правителството, а е необходимо всеки да поеме лична отговорност за своя по-добър и по-богат утрешен ден. (Шум и реплики от БСП.)\nДълбоко съм убеден, уважаеми дами и господа народни представители,   че правителството има силата и волята да изпълни програма "България 2001"  и след една година страната ни ще бъде по-добро място за живот и по-перспективна среда за нашите деца. Това ще се дължи на всеки от нас, който вярва в себе си  и е отговорен. Благодаря за вниманието. (Ръкопляскания от мнозинството.)\nОт името на парламентарна група думата има госпожа Екатерина Михайлова.\nЕКАТЕРИНА МИХАЙЛОВА  (СДС): Уважаеми господин председател, уважаеми господин министър председател, дами и господа министри, уважаеми дами и господа народни представители! Вземам думата от името на Парламентарната група на Съюза на демократичните сили, първо, за да направя едно предложение към целия парламент и към правителството. Това предложение е да проведем дебат относно актуализираната програма на правителството "2001", който дебат да се проведе в рамките на следващата седмица, за да има възможност всеки един от народните представители, политическите сили в българския парламент, да изразят своята позиция след запознаване подробно с приоритетите, които са разписани в програма "2001" и актуализацията. (Шум и реплики от БСП.) Чувам възгласи от страна на БСП. Защо? Можете, уважаеми дами и господа от БСП, да не участвате в този дебат относно актуализираната програма. Аз и от поведението ви одеве, гледайки как реагирате, се убедих в правилността на думите на господин Румен Овчаров, че БСП не е готова да управлява. Просто се държите като хора, които не се интересуват от управленски програми. Но това е ваш проблем.\nНие смятаме, че има нужда от дебат по актуализираната програма, защото тази програма е насочена към обществото. Тази програма, която предлагаме и която е изработена от правителството,  но съвместявайки усилията и на политическите сили, които подкрепят правителството, а така също и с множество организации - имам предвид и работодатели, и синдикати, и браншови организации. Тоест, тази програма не е продукт само на експертни виждания от страна на правителството или  само на министрите в правителството.\nТази програма предварително беше съгласувана и разглеждана, и съобразена с обществените очаквания и настроения и именно затова тя е насочена не само към нас, народните представители, да се запознаем с нея, а преди всичко и към цялото общество, за да бъдат поставени най-сериозните въпроси, след което да се посочат пътищата, по които могат да бъдат решени.\nЕстествено възниква въпросът защо се наложи да бъде актуализирана тази програма. Отговорът е много лесен и много прост и мисля, че поне ние в тази зала знаем защо - затова защото в края на миналата година получаването на поканата за преговори с Европейския съюз от страна на България, практически ние се намерихме в нови политически, икономически и финансови реалности. Именно това събитие, изключително важно за България, което посочи, че голяма част от Програма "България 2001" е изпълнена, наложи актуализацията й с оглед новите предизвикателства, които седят пред България. Именно затова се налагаше тази актуализация, именно затова тя беше съгласувана с много повече и политически сили, и обществени кръгове. Практически в консултациите, които ние проведохме в рамките на последните 2 седмици и с политически сили, една немалка част от въпросите, които засегнахме, бяха именно темите, които са най-важни за България, темите според това кой как ги вижда, че трябва да бъдат решени и част от идеите, които чухме от нашите колеги, са залегнали в тази актуализирана програма. Аз съжалявам, че Социалистическата партия отказа да влезе в диалог с мнозинството. Може би някои страхотни идеи, които те имат, можеха да бъдат залегнати, или поне да чуем контратезите, които те виждат, и проблемите, които могат да се явят. Ето например аз не знам дали можем да разчитаме на пълен политически консенсус по въпроса за това горите и водоемите да бъдат предоставени за безвъзмездно ползване на общините. Ние търсим политически консенсус по тази тема, защото това е тема, която засяга абсолютно всички общини, независимо от това кой кмет управлява.\nВ осъществяването на тази програма ще е необходимо да се съвместят много усилия, уважаеми дами и господа, и аз не виждам защо толкова много се дразните отляво. За да бъде реализирана тази програма, трябва да бъдат съвместени усилията и на местните власти, трябва да има желание да се решават въпросите със заетостта с усилията на абсолютно всички. На всички, господин Първанов, колкото и да Ви е странно, проблемите на хората трябва да се решават с усилието и на политическите сили, и на местната власт. (Ръкопляскания и реплики в ДЛ.) Така е, колкото и да ви е странно, колкото и да ви е смешно!\nАз обаче очаквам от вас, от Българската социалистическа партия именно в тази програма една подкрепа - подкрепа особено в една от частите й, в частта за НАТО. (Смях и ръкопляскания в ДЛ и СДС.) Защото една от много сериозните теми в програмата, отделна глава е свързана именно с подготовката на България за пълноправно членство в НАТО. След пленума, който вие проведохте преди около 10-ина дни, аз разбирам, че има шансове да има пълно политическо съгласие в България в тази част. И би било чудесно, ако днес чуем тази заявка от Българската социалистическа партия, ако чуем, че и вие ще се включите в този изключително важен стратегически интерес за България. Съгласието по тази тема ни е необходимо на всички нас, българските граждани, и ние разчитаме точно в тази част днес, а и в дебата, който предстои в следващата седмица, да разберем вашите позиции и да се надяваме на пълно съгласие по тези теми.\nТака че от името на Парламентарната група на Съюза на демократичните сили аз предлагам да се проведе дебат в рамките на следващата седмица с възможности всяка от парламентарните групи да изрази своята позиция, да даде своите виждания, да даде своите критики и да може да представим пред хората своите виждания за това какво е управлението, как се реализира и с потенциала на кои политически сили и обществени организации. Благодаря ви. (Ръкопляскания в мнозинството.)\nГЕОРГИ ПЪРВАНОВ (ДЛ): Уважаеми господин председател, уважаеми господин министър-председател, уважаеми дами и господа! Аз наистина се питам какъв е смисълът - политически и парламентарен - от днешното упражнение, което впрочем стана една постоянна практика на десницата. Тези литературни четения са безсмислени, особено при предложението за един задочен, индиректен дебат.\nРЕПЛИКИ ОТ МНОЗИНСТВОТО: Защо задочен?\nГЕОРГИ ПЪРВАНОВ: Защото господин Костов можеше да представи програмата следващата седмица, когато се провежда дебатът.\nЗатова питам какъв е смисълът на така наречената актуализация.\nАСЕН АГОВ (СДС, от място): Това звучи малко объркано!\nГЕОРГИ ПЪРВАНОВ: Отговорът е ясен, уважаеми господин Агов. Защото изпълнението на досегашната ви управленска програма се провали. Защото е налице остра криза на доверие към управляващите. От промените в кабинета след местните избори през Националната партийна конференция до днес не съзираме никаква мисъл за оздравяване на управлението. Както ясно го каза господин Костов на конференцията на СДС, основната цел всъщност е връщане на доверието и спечелване на парламентарните избори.\nРЕПЛИКА ОТ МНОЗИНСТВОТО: Какво лошо има?\nГЕОРГИ ПЪРВАНОВ: Това обяснява и характера на документа - това не е управленска програма. Това е механичен набор от принципни положения, отделни законодателни идеи и много, много пожелания. Това е по-скоро програма за написване на програми. Само в здравеопазването са обещани 12 нови програми, в отбраната и сигурността те са 21. Явно ще запомним управлението на СДС с най-много програми и стратегии на глава от населението. (Смях и ръкопляскания в ДЛ.)\nЕКАТЕРИНА МИХАЙЛОВА (СДС, от място): Вие и една не можете!\nГЕОРГИ ПЪРВАНОВ: Аз няма да издребнявам и да коментирам различния стил и нееднаквата степен на конкретност между отделните раздели. По-важно е друго - това не е управленска програма, защото в нея липсва ясна, цялостна политическа и управленска философия. Днес правителството ни предлага един по-скоро опит за предизборна платформа, при това трябва да призная, не лош, даже на моменти, бих казал, ефектен.\nПрограма "България 2001" имаше само пропаганден ефект. След приемането й министрите я оставиха на най-горния рафт, забравиха я бързо и в своите действия се ръководеха единствено от Споразумението с Международния валутен фонд. Днес се декларира пълна приемственост с програмата-майка от 1997 г., но всъщност в документа и в това, което господин Костов ни прочете, е направен опит за ревизия на основните идеи, с които стартирахте управлението си. Впрочем логично възниква въпросът, ако не съм прав, ако става дума за леки промени в рамките на досегашния програмен курс, защо правителството не ги направи, без да занимава Народното събрание?\nВ проекта има немалко ценни идеи, които обаче в значителната си част са неизпълними в краткото време до края на мандата. Вие сте в политически и управленски цайтнот, господа отдясно. След като проспахте 3 години, сега обещавате всичко на всеки. (Ръкопляскания в ДЛ.) Обещавате всички благини да се изсипят в последните 3 месеца преди изборите. С едно изречение, фабриката за илюзии заработи отново на пълни обороти.\nНе може да се отрече, че това е най-добрият от четирите варианта на актуализираната програма. Тоест, редакционната работа е довела до един относително прецизен и гладък текст. Във всеки случай вариантът, подготвен след 5 март, наистина е най-добър не само защото в него се появяват идеи, които кореспондират с предложенията от един друг документ, появил се по това време. Не казвам, че правителствените автори са преписвали от документите на БСП. (Смях в мнозинството.) Пък и ние приемаме с удовлетворение факта, че онези, които са внушавали през тези 3 години най-упорито липсата на алтернатива, сега имат като своеобразна настолна книга нашия документ. (Ръкопляскания в ДЛ.)\nРадвам се, госпожа Михайлова, и Вие показахте, че упорито сте изучавали документите на нашия пленум. (Смях в мнозинството.) Впрочем необяснимо е за мен защо в хода на конкретната работа в тези четири варианта се стопиха много от конкретните идеи и ангажименти, които бяха заложени в януарския ви проект.\nАвторите на новата програма влизат в противоречие с основните идеологеми, отстоявани лично от премиера Костов. Доскоро той и мнозина от правителството отстояваха тезата, че преходът е приключил. Днес вече се твърди, че страната е извървяла на-трудната част от прехода. Всъщност трудно е да се каже дали най-тежкото е останало зад гърба ни. Управлението на СДС показа колко вярна е старата мъдрост, че "Никога не е толкова зле, че да не стане по-зле". По-важното е обаче да разберем, че сме твърде далеч от една от главните цели на прехода - работеща, конкурентна пазарна икономика в условията на демократична, правова и социална държава.\nИ още нещо. Програмата "България 2001" беше основана на идеята за реформа - дълбока и всеобхватна. Досега вече три години реформата се реализираше по погрешен модел. Сега тя просто се преустановява до изборите. Да му мисли следващото правителство!\nКазвате всеки от нас да плати скъпата цена за забавените реформи. Въпросът е кой какво плати? Каква беше цената за членовете на правителството и за някои от сегашните ръководители на СДС, от една страна, и от друга страна, за обикновените хора, за пенсионерите и студентите, за продавачите от сергиите или дори, ако щете, за по-едрите родни предприемачи, мнозина от които също бяха смачкани.\nВ документа има много стари, често повтаряни обещания, по които няма никакъв резултат. Отново се обещава приватизацията на големи предприятия да се реализира с участието на стратегически инвеститори. Защо обаче този ангажимент не беше изпълнен три години и повечето от сделките бяха с РМД, които практически нямат възможност да осигурят значителни финансови и кредитни ресурси за технологично обновление?\nПак се обещава преглед и рязко съкращаване на лицензионните и регистрационни решения, спъващи стопанската дейност и създаващи условия за неравнопоставено третиране на фирмите. Поема се ангажимент за отстраняване на некомпетентните и компрометирани ръководители на държавните предприятия, без допускане на външна намеса - политическа или синдикална. Кои са некомпетентните и компрометираните, господин министър-председател? Не носите ли Вие отговорност за тяхното назначение, не са ли те продукт на Вашата лустрационна философия? (Ръкопляскане от блока на БСП.) И продължавайки с въпросите, които поражда един друг Ваш доклад отпреди 20 дни, кои са носителите на господарски манталитет, които се занимават само с бизнес, приватизация и кадруване? Защо не посмяхте да назовете имената, след като характеризирахте явлението?\nОбещахте възраждане на българското земеделие, конкурентоспособно, експортноориентирано и екологосъобразно. Изпълнихте ли този свой мандат, уважаеми дами и господа?\nКак ще коментирате изводите на чуждестранни експерти, че равнището на земеделската продукция у нас сега е 50 на сто в сравнение с 1989 г., като драстично е намалял не само обемът на производството, но и производителността на труда. Тридесет и пет на сто от земята пустее, само 3 на сто се поливат. Техниката е безнадеждно остаряла, а Вие надувате фанфарите. В резултат на земеделската политика на Вашето правителство пазарът е наводнен с вносна дотирана продукция. Нищо не направихте за възстановяване и развитие на планинското земеделие. Обещавате го пак! Заявихте, че няма да ограничавате, а ще подпомагате всички разнообразни форми на организация на земеделските стопани, а предприехте нов кръстоносен поход срещу земеделските кооперации. Сега "кооперация" очевидно за вас е мръсна дума. Тя дори не се споменава в актуализацията.\nЗа образованието, както се казва, "Нищо, но от сърце", много са белите петна в науката, за младежта.\nИма, разбира се, и пасажи, които откровено ми допаднаха. Например силния, малко патетичен финал, че имаме, цитирам, "сили, енергия и решимост и поемаме своята отговорност да изпълним поставените задачи". Този текст ми хареса, госпожо Михайлова, може би защото звучи точно, почти буквално като финала на една моя първомайска реч отпреди няколко години. (Шум и смях от блока на СДС.) Но аз нямам претенции за авторство и затова не бих искал да го коментирам.\nПреди време прогнозирах ляв мигач на СДС в последната година от прехода. Явно съм познал. Ясно е обаче, уважаеми дами и господа отдясно, че нито имате време, нито искрено желаете, нито можете да осъществите промяна в тази посока. Тази заявка само доказва, че и в СДС, и в правителството са осъзнали, че идва времето на левите идеи, на лявата политика, на левите партии. Благодаря. (Ръкопляскания.)\nДавам думата от името на парламентарна група на господин Кемал Еюп.\nКЕМАЛ ЕЮП (ОНС): Уважаеми господин председател, уважаеми господин министър председател, господа министри, колеги! Аз нямам намерение да вземам отношение към актуализираната правителствена програма "България 2001", защото следващата седмица ще имаме дебат по въпроса.\nИскам само накратко да взема отношение. За нас актуализираната програма е една амбициозна програма, може би по-амбициозна от цялостната програма "България 2001". Много оптимизъм има, много неща, които вдъхват надежда на българския народ и ние сме обнадеждени, особено и защото днешното изложение съвпада с един свещен празник на мюсюлманите. Мисля, че ще е редно, а пък нашият уважаем председател предполагам, че пропусна в началото или остави за по-късно, но се възползвам от случая да поздравя всички мюсюлмани в България със свещения празник Курбан байрам, като им пожелавам много здраве и просперитет. Нека просперитетът да е за всички български граждани, за цяла България. Много добре звучат за ухото тези оптимистични цифри като откриване на 250 хил. нови работни места, ръст на номиналния брутен продукт - 10 на сто, и на общия брутен вътрешен продукт - 4 на сто, стига тези неща да бъдат реалност към края на мандата на това правителство. Надеждата е хубаво нещо, надеждата не пречи. Оптимизмът също не винаги пречи, особено когато предстоят избори след една година най-малко. Благодаря. (Ръкопляскания.)\nСега наистина ми позволете, макар и със закъснение, да поздравя всички мюсюлмани и в парламента, и в България с техния голям религиозен празник Курбан байрам. Да им пожелаем всичко най-хубаво и заедно да градим една по-хубава България. (Ръкопляскания.)\nИма думата господин Драгомир Драганов от името на парламентарна група.\nДРАГОМИР ДРАГАНОВ (ЕЛ): Уважаеми господин председател,  дами и господа народни представители, уважаеми господин министър-председател, дами и господа министри! Парламентарната група на СДС предложи  да направим през следващата седмица един сериозен дебат по актуализираната програма "България 2001". Парламентарната група на Евролевицата винаги е била за дебат и винаги е била за диалог.\nИскаме обаче днес да получим една яснота както от страна на управляващото мнозинство в парламента, така и от страна на правителството какви са целите и какви ще бъдат резултатите от този дебат. Тоест, ако ние, на базата на нашите впечатления за прекален оптимизъм, заложен в актуализацията, ви  предложим нещо по-реално, нещо по-земно, или ако ние ви предложим, както казваше един бивш партиен и държавен ръководител, да се снишите и да се приземите,  вие ще вложите ли това в програмата? Господин Костов, ако  да кажем, опозицията излезе със съвсем конкретни бележки и предложения, ще се получи ли наистина  диалог в този дебат или отново ще има разговор между глухи? Това е въпросът, на който ние като парламентарна група искаме да получим отговор.\nДруго нещо, Вие казвате тук, в програмата, че това е един политически документ на правителството и че върху нейна основа всяко министерство и ведомство ще представя пред обществото своя конкретен план за действие. Хайде, ако ще правим сериозен дебат, нека да видим тези конкретни планове за действие, нека да минат те през съответните комисии на парламента, това е сериозният подход. А не следващата седмица ние да кажем: "Не става!", вие да кажете "Става!" и накрая с какво ще завършим? С решение? Решение какво? Че приемаме програмата?\nПРЕДСЕДАТЕЛ ЙОРДАН СОКОЛОВ: Ще стане накрая. Накрая ще стане.\nДРАГОМИР ДРАГАНОВ: Накрая ще стане, добре.  (Смях и оживление в блока на ДЛ.)\nДобре, тук в програмата виждам едно много интересно и поетично нещо - че всеки българин трябвало да отговори на въпроса как ще живее утре, и че отговорът бил много ясен: "Както работим днес, така ще живеем утре". Прекрасно!\nДайте да  дадем пример с един сериозен дебат върху тази програма и с едни сериозни корекции, да работим така днес,  че утре да живеем добре. Благодаря. (Единични ръкопляскания.)\nОт името на парламентарна група има думата госпожа Анастасия Мозер. Заповядайте.\nАНАСТАСИЯ МОЗЕР (НС): Уважаеми господин председател, господин министър-председател, господа министри, драги колеги! Дебатът е най-хубавото нещо в едно общество и от името на Народен съюз ние подкрепяме предложението, направено от Съюза на демократичните сили, защото  необходимо е да се кажат и допълнително някои неща, да имаме всички възможност да представим нашите акценти. Ние сме правили някои от тези предложения по време на разговорите, но те не са били чак  толкова подробни, както би бил един дебат. И мисля, че всички, които са тук, в тази зала,  искат българският гражданин да живее по-добре. Нека да бъдат оптимистични прогнозите. Всеки, който тръгва по някакъв път, е хубаво да си постави една висока летва, да се стреми към нещо още по-добро и да се опита да я постигне, а пък това е винаги един стимул, който ние трябва да имаме.\nАз се радвам на хубавото чувство на хумор, проявено от опозицията, защото фанатиците нямат чувство за хумор. Това показва, че разумът в случая е бил малко по-високо от останалото (смях и весело оживление в блока на СДС) и това вещае добро за общата ни цел, за общото ни желание да направим всичко, за да преодолеем трагедията,  която сполетя България преди три години. (Шум и реплики в блока на ДЛ.)  И мисля точно, да, точно така, колеги... (Шум и реплики в блока на ДЛ.)  И недейте да повишавате тон, защото точно вие сте отговорни за това и затова и от ваша страна усилията трябва да бъдат много искрени.  От всички ни те трябва да бъдат искрени, но не бива да се повтарят минали грешки, за да можем наистина да помогнем на българския гражданин да постигне това, което заслужава - един сносен живот.\nПодкрепяме дебата и очакваме неговото провеждане. (Ръкопляскания в мнозинството.)\nУважаеми дами и господа народни представители,  от името на правителството ние приемаме поканата за дебат и ще се подготвим много сериозно за участие в него. Искам само да обърна внимание на Народното събрание, че актуализираната програма беше създадена след един активен дебат със структурите на гражданското общество. Тя беше дебатирана и прегледана много внимателно с нашите партньори от тристранния съвет, с организациите на предприемачите и бизнеса и със синдикатите, беше дискутирана на много и различни  форуми - с инвалиди и с различни други структури на гражданското общество, включително и с нашите партньори. Но ние сме готови да продължим дебата.\nАз искам само с една реплика да отвърна на това, което се появи в медиите и сега отново се чу в залата - реалистична ли е тази програма?\nМоето лично желание беше, когато министрите пишеха своята програма, защото тя е написана от тези хора, и ако някой е преписал, господин Първанов, те са преписвачите и аз също така се оказа, но тези хора са написали тази програма, те са се справили с желанието на администрацията да не поема завишени ангажименти. Ние искахме да напишем ясни ангажименти и за пръв път предлагаме на Народното събрание съвсем ясни и политически понятни ангажименти. Но едновременно с това аз искам да ви помоля да подходите най-сериозно, а не по начина, по който господин Драганов подходи тук,  най-сериозно към тази програма, защото тя е напълно финансово обвързана с бюджета за 2000 г. и с нашите намерения за бюджет 2001 г.  Така че това е една напълно защитена и с финансови, и с всички други ресурси програма. Ние очакваме дебата, на ваше разположение сме и благодарим за вниманието, което ни оказахте. Благодаря ви. (Ръкопляскания в мнозинството.)\nПРЕДСЕДАТЕЛ ЙОРДАН СОКОЛОВ: Благодаря на министър-председателя. Петнадесет минути почивка. (Звъни.)\nОТЧУЖДАВАНЕ И ВРЕМЕННО ПОЛЗВАНЕ НА\nНЕДВИЖИМИ ИМОТИ ЗА ПЪТИЩА\nЧл. 38. (1) Недвижимите имоти - собственост на физически или юридически лица, необходими за изграждане и реконструкция на републиканските пътища, се отчуждават при условията и по реда на Закона за държавната собственост, а за общинските пътища - при условията и по реда на Закона за общинската собственост.\n(2) Предназначението на земеделските земи, необходими за изграждане и реконструкция на пътища, се променя по реда на Закона за опазване на земеделските земи, а за горите и земите от горския фонд - по реда на Закона за горите.\n(3) Имоти в границите на населените места се отчуждават след изменение на утвърдените регулационни планове при условия и по ред, определени със закон."\nКомисията по икономическата политика подкрепя текстовете на вносителя за заглавие на глава шеста и чл. 38. (Председателят Йордан Соколов и народният представител Никола Николов правят уточнения по текста на чл. 38.)\nУважаеми господин председателю, искам да направя едно редакционно предложение. В ал. 3 на чл. 38 да отпаднат думите "след изменение на утвърдените регулационни планове".\nПРЕДСЕДАТЕЛ ЙОРДАН СОКОЛОВ: И ал. 3 става:\n"(3) Имоти в границите на населените места се отчуждават при условия и по ред, определени със закон."\nМоля, гласувайте заглавието на глава шеста и чл. 38 така, както са предложени от вносителя с поправката в ал. 3, при която отпадат думите "след изменение на утвърдените регулационни планове".\n"Чл. 39. (1) Земи извън границите на населени места -  собственост на физически или юридически лица, могат да се използват временно за нужди, свързани с изграждането, ремонта и поддържането на републиканските и общинските пътища, при условията и по реда на Закона за задълженията и договорите.\n(2) Временното ползване на земи по ал. 1, които са земеделски, се урежда при условията и по реда на Закона за опазване на земеделските земи и Правилника за неговото прилагане.\n(3) Временното ползване на площи от горския фонд по ал. 1 се урежда при условията и по реда на Закона за горите.\n(4) За временното ползване на земи по ал. 1 собственикът сключва договор с:\n1. изпълнителния директор на Изпълнителната агенция "Пътища" - за републиканските пътища;\n2. кмета на съответната община - за общинските пътища.\n(5) В договора по ал. 5 се определят условията и срокът за ползване на земята, размерът на наема и дължимото обезщетение, ако такова се предвижда.\n(6) Временното ползване на земи по ал. 1 се допуска за срок до 5 години, след което земите, възстановени съобразно тяхното предназначение, се връщат на собственика."\nИма фактическа грешка в ал. 5 - по ал. 4.\nАТАНАС ПАПАРИЗОВ (ДЛ): Благодаря Ви, господин председателю! Но ми се струва, че редакцията едва ли може да бъде такава. Разбира се, хората, които се занимават с вещно право, по-добре може би ще кажат. Но така, както е записано, за временното ползване на земи, собственикът сключва договор с... Ние задължаваме собственикът да сключва договор. Ние трябва да задължим в единия случай изпълнителният директор на Изпълнителната агенция, а в другия случай - кметът на съответната община да сключи договор. Това не е задължение на собственика, а задължение на тези, които ще ползват земите. И аз предлагам редакционно да бъде направено обратното: изпълнителният директор или кметът сключва договор със собственика, а собственикът вече е тази страна... Нали задължението е на съответния представител на администрацията - или държавната, или общинската, а не на собственика. Благодаря.\nПРЕДСЕДАТЕЛ ЙОРДАН СОКОЛОВ: Господин Папаризов, тук това не е задължение за собственика, а по-скоро аз го разбирам насочване на собственика с кого да сключи договора. Ако става дума за републиканските пътища - да е с изпълнителния директор на Изпълнителната агенция "Пътища", защото тя стопанисва и управлява републиканските пътища, ако става дума за общинските пътища - с кмета.\nАТАНАС ПАПАРИЗОВ: Ама, инициативата не трябва ли да е тяхна, а не на собственика?\nПРЕДСЕДАТЕЛ ЙОРДАН СОКОЛОВ: Е?!\nМоля, гласувайте чл. 39 така, както е предложен от комисията, като в ал. 5 вместо "по ал. 5", да се пише "по ал. 4".\nДОКЛАДЧИК НИКОЛА НИКОЛОВ: "Чл. 40. (1) При стихийни бедствия и аварии, при които се прекъсва движението по пътя и за неговото възстановяване се налага да се построи обходен път, земите за временно ползване могат да се завземат преди завършване на процедурата по чл. 39.\n(2) Временното завземане на земи в случаите по ал. 1 се извършва въз основа на заповед на изпълнителния директор на Изпълнителната агенция "Пътища" - за републиканските пътища, и на кмета на общината - за общинските пътища, като на собствениците се дължи обезщетение.\nЧл. 41. (1) Паричните обезщетения за отчуждени или временно използвани земи се изплащат от съответния инвеститор - при изграждане на нов път, или от собственика на пътя - при реконструкция или ремонт на съществуващ път.\n(2) Обезщетенията за отчуждените за нуждите на републиканските пътища недвижими имоти в границите на населени места по чл. 35, ал. 1 се изплащат съвместно от Изпълнителната агенция "Пътища" и общините в частта, отнасяща се до платното за движение. Обезщетенията за частта извън платното за движение се изплащат от съответната община.\n(3) Не се дължат обезщетения за отчуждаване или за временно ползване на земи - собственост на държавата - за нуждите на републиканските пътища, с изключение на гори и земи от Държавния горски фонд и на земи, общинска собственост - за нуждите на общински пътища.\nЧл. 42. Собствениците или наемателите на имоти, намиращи се по-ниско от земното платно, са длъжни да осигурят нормално функциониране на водоотводните съоръжения.\nЧл. 43. В земи, съседни на пътни участъци с интензивни снегонавявания, могат да се разполагат временно снегозащитни огради и съоръжения по реда на чл. 39."\nКомисията по икономическата политика подкрепя текстовете на вносителя за чл. 40, 41, 42 и 43.\nАТАНАС ПАПАРИЗОВ (ДЛ): Благодаря Ви, господин председател, но ми се струва, че има нещо не много ясно в редакцията на текста на чл. 40. Ако има стихийно бедствие, невинаги настъпва там, където има план за изграждане на нов път. Самото стихийно бедствие, примерно, разрушава се един път, налага временно изграждане на паралелен път, възстановяване на пътя, така че може би чл. 40 трябва да се промени. В текста пише, че земите за временно ползване могат да се завземат преди завършване на процедурата по чл. 39. Означава ли това, че тя се обявява едновременно със стихийното бедствие или смисълът е, че след завземането й задължително започва и процедурата по       чл. 39?\nАТАНАС ПАПАРИЗОВ: Тук трябва да има текст, че земите могат да се завземат временно и след това да бъде осъществена редовната процедура по чл. 39. Аз веднага не мога да намеря редакция, но ако това се има предвид, мисля, че редакционно трябва да се каже по-ясно.\nПРЕДСЕДАТЕЛ ЙОРДАН СОКОЛОВ: Тук е ясно. Има се предвид, че не се очаква завършването на процедурата за завземане...\nАТАНАС ПАПАРИЗОВ: Но тя не е започнала, разбирате ли? Стихийното бедствие може да се случи там, където никой няма намерение да строи път и не е обявил процедура по чл. 39. Може би трябва да се каже: преди извършване на процедурата, преди започване на процедурата, преди осъществяване на процедурата, да е някакъв по-общ глагол, за да е по-ясно. Според мен "преди започване на процедурата" ще е най-точно. Някъде може и да е започнала, но преди започване мисля, че е по-ясно.\nДОКЛАДЧИК НИКОЛА НИКОЛОВ: По-добре е преди започването на процедурата.\nАТАНАС ПАПАРИЗОВ: Преди започването мисля, че ще е по-ясно.\nПо-нататък не е ясно в ал. 2 на чл. 41. Тук пише, че обезщетенията се изплащат съвместно, но в крайна сметка в ал. 3 се казва, че се дължат обезщетения не непременно от лицата, които са сключили договора по чл. 39. Не е ли редно, след като договорът е с изпълнителния директор в единия случай, а в другия случай - с кмета, те да бъдат упоменати и по отношение на обезщетението, защото тук се говори за инвеститор, а след това за собственик? Редно е все пак именно с тях да бъде сключен договорът. Как така ще бъдат изплатени обезщетенията? На основа на какво?\nИ една редакционна бележка:  в ал. 3 мисля, че най-малкото след израза "горски фонд" трябва да има една запетая, за да се разбира, че всичкото това - земи, собственост на държавата, свършва с израза "горски фонд", а след запетаята да се каже: "и на земи" или "а на земи, общинска собственост - за нуждите на общински пътища". Последното също е едно редакционно предложение.\nПРДСЕДАТЕЛ ЙОРДАН СОКОЛОВ: По-добре е да се каже "а", защото има вече един съюз "и".\nАТАНАС ПАПАРИЗОВ: И в израза: паричните обезщетения се изплащат от съответния инвеститор или от собственика на пътя - не ми е ясно дали това точно кореспондира със страните по договора, които са указани в чл. 39. Моля да се погледне още веднъж.\nДОКЛАДЧИК НИКОЛА НИКОЛОВ: Така е. В чл. 39 е ясно.\nПРЕДСЕДАТЕЛ ЙОРДАН СОКОЛОВ: За да станат ясни тези текстове, експертите посочиха и чл. 31, ал. 2, където се казва, че Изпълнителната агенция "Пътища" и общините организират съвместно по взаимна договореност дейностите по изграждането, поддържането и ремонта на републиканските пътища. (Неразбираема реплика на господин Румен Такоров.)\nЗащо ще ги разделяме, като те съвместно извършват тази дейност? (Неразбираема реплика на господин Румен Такоров.)\nПо договореност, много просто. Сключва се един договор между тях за това какво се извършва, кой с какво участва, с какви средства.\nАз ще предложа в чл. 41, ал. 2 да отпаднат думите "и общините". Ако си спомняте дебата, който водихме вчера: бях направил предложение в чл. 31 точно да се регламентира в населените места кой какво извършва по републиканските и по общинските пътища. Вие отказахте и казахте, че ще има съвместни договори, да се подписват заедно между общината и Изпълнителната агенция "Пътища". И ето сега, в момента се натъкваме пак на същото.\nКакво ще бъде съотношението за заплащането на един път, който ще е републикански, но ще минава през населеното място, отново за отчужденията и за парите, които трябва да се плащат? Именно тук е написано, че за пътното платно...\nДОКЛАДЧИК НИКОЛА НИКОЛОВ: По договореност.\nРУМЕН ТАКОРОВ: Е, как по договореност? Пътното платно остава собственост на държавата - изключителна държавна собственост и общината за него трябва да плаща обезщетение...\nПРЕДСЕДАТЕЛ ЙОРДАН СОКОЛОВ: Трябва да плаща, защото тя го ползва, когато е в населеното място.\nРУМЕН ТАКОРОВ: Напротив, прочетете точно текста, господин Соколов. Член 41, ал. 2: "Обезщетенията за отчуждените за нуждите на републиканските пътища недвижими имоти в границите на населени места се изплащат съвместно от Изпълнителната агенция "Пътища" и общините в частта, отнасяща се до платното за движение. Обезщетенията за частта извън платното за движение се изплащат от съответната община". Така че как може общината да изплаща обезщетение за нещо, което няма да остане нейна собственост? Аз това не мога да си обясня. Затова предлагам думите "и общината" да отпаднат и то само по отношение на пътното платно. Благодаря ви. (Реплики от ДЛ.)\nВ чл. 40 се предложи в ал. 1 думата "завършване" да се замени с думата "започване".\nМоля, гласувайте чл. 40, както е предложен от вносителя, с тази корекция.\nПо чл. 41 има предложение на народния представител Атанас Папаризов, което е редакционно: в ал. 3 след думите "държавния горски фонд" да се постави запетая, а съюзът "и" да се замести със съюза "а". Това е редакционно и няма да го гласуваме отделно.\nПредложението на народния представител Румен Такоров - в ал. 2 да отпаднат думите "съвместно" и "и общините".\nГласували 148 народни представители: за 70, против 77, въздържал се 1.\nРУМЕН ТАКОРОВ (ДЛ): Аз ще предложа на господин Николов следващия път като чете закона да си сложи като господин Райчевски червена вратовръзка и да я показва, когато трябва да се гласува, а не с пръста надолу...\nПравя по принцип процедурното предложение за прегласуване на този текст, защото мисля, че в залата не се разбра точно за какво става дума. Благодаря ви.\nПРЕДСЕДАТЕЛ ЙОРДАН СОКОЛОВ: Поставям на прегласуване предложението на народния представител Румен Такоров.\nГласували 180 народни представители: за 69, против 101, въздържали се 10.\nМоля, гласувайте чл. 41 така, както е предложен от вносителя, като във втората алинея вместо "чл. 35" е "чл. 38, ал. 1" и корекцията в третата алинея, за която стана дума, вместо съюза "и" се записва съюзът "а".\nГласували 115 народни представители: за 103, против 12, въздържали се няма.\nМоля, гласувайте членове 42 и 43 така, както са предложени от вносителя.\nГласували 99 народни представители: за 95, против 4, въздържали се няма.\nДОКЛАДЧИК НИКОЛА НИКОЛОВ: "Глава седма - Финансиране".\nПРЕДСЕДАТЕЛ ЙОРДАН СОКОЛОВ: Моля, гласувайте заглавието на глава седма така, както е предложено от вносителя.\n"Чл. 44.\t(1) Изграждането, реконструкцията, рехабилитацията, ремонтът и поддържането на републиканските и общинските пътища се финансират със средства от държавния бюджет, от бюджетите на общините, с безвъзмездно предоставени средства и със заеми от международни финансови институции.\n(2) Бюджетните средства за финансиране на дейностите по ал. 1 се определят с Закона за държавния бюджет за съответната година".\n"Член 44 се изменя така:\n"Чл. 44.\t(1) Изграждането, реконструкцията, ремонтът и поддържането на републиканските и общинските пътища се финансират от фонд "Пътища".\n(2) Фонд "Пътища" е юридическо лице със седалище София и управителният му съвет се назначава от Министерския съвет.\n(3) \tСредствата във фонд "Пътища" се набират от:\n1. такси върху течните горива по чл. 47;\n2. глоби и имуществени санкции по чл. 58;\n5. субсидии от републиканския бюджет.\n(4) Бюджетните средства за финансиране на дейностите по ал. 1 се определят със Закона за държавния бюджет за съответната година".\nПРЕДСЕДАТЕЛ ЙОРДАН СОКОЛОВ: По чл. 44 има думата господин Руси Статков.\nРУСИ СТАТКОВ (ДЛ): Уважаеми господин председател, уважаеми колеги! Много моля уважаемите колеги особено отдясно да обърнат внимание на един от основните моменти в този закон, а именно - този, свързан с финансирането.\nАз разбирам, че много трудно е за всеки един от нас по различните закони да има винаги най-пълна представа и най-точно становище, но в случая ми се струва, че би могло, ако разбира се, се прикове вниманието на присъстващите в залата, да потърсим и да намерим едно решение, което съответства действително на положението, което в момента имаме.\nАз вчера се опитах във връзка с класификацията на пътищата да насоча вашето внимание към четвъртокласната пътна мрежа, която е 70 на сто от пътищата в страната. Опитах се заедно с другите колеги да ви кажа, че общините нямат пари и не могат да имат в близките години и вие го знаете много добре, за да поддържат тази пътна мрежа, която, повтарям, е 70 на сто от пътищата в страната.\nДнес ви моля да се опитаме наистина, изхождайки от тези обстоятелства и от други, които ще поставя на вашето внимание, да намерим наистина добро решение.\nПостарах се в рамките на подготовката на предложение по законопроекта да се допитам до повече експерти, в това число и до Факултета по транспортно строителство при Университета за архитектура, строителство и геодезия - София.\nИ за да не преразказвам становището, ще прочета онова, което особено ме е аргументирало да направя днешното предложение. "След Втората световна война всички европейски страни създадоха фонд "Пътища". Той се формира от пътен данък на возилата, глоби, такси и от начисления върху горивата и, разбира се, от бюджета. Фондовете са независими. Те не могат да се управляват от различни министерства, а само от управителен съвет с независими функции, контролиран само от Министерския съвет". Благодарение на тези фондове, уважаеми колеги, европейските страни само за 25-35 години след 1960 г. изградиха автомагистрала в система с над 60 хил. км. Нито Франция, нито Германия, Италия или друга страна от Централна Европа не можаха да реализират големи и развити пътни мрежи без създадените пътни фондове.\n"Защо трябва България да върви на опашката спрямо европейските страни?" - пишат експертите от факултета. Сега е настъпил моментът с този закон да се реши този кардинален въпрос, като се създаде фонд "Пътища". Пътната наука и практика, развита най-вече във Франция още от времето на Наполеон чрез съответните училища, или по пътища и мостове, и оттогава и досега се доказва, че може да живее, въобще една пътна мрежа може да се развива, ако годишно се ремонтира, това е много важно, капитално и частично, и най-вече при настила близо 1/10 от нейната дължина. Ако това не става, катастрофално се разрушава пътната мрежа и за нейното възстановяване трябват огромни средства. Забележете, това са цифри, които не са мои, а са на експертите.\nНа този етап България реализира по тези изисквания по-малко от 300 км годишно, а би следвало поне 2500 км, от които до 1500 км от местните пътища. Реално ние с досегашния начин на действие и финансиране, особено, не можем да решим тези въпроси. Следователно, уважаеми колеги, единственият път е друг механизъм на финансиране.\nЕто затова съм направил и моето предложение. И се надявам, и благодаря за вниманието, тъй като разбрах че в известна степен се постарахте да ме изслушате, надявам се, че ще ме подкрепите.\nНИКОЛА НИКОЛОВ (СДС): Аз искам да попитам господин Статков, който в своята дуплика да ми отговори прави ли разлика между фонд "Пътища", така както той го е нарекъл, и задълженията на Изпълнителната агенция "Пътища" да е администратор на приходите, които са описани в чл. 45, или не прави такава разлика?\nПРЕДСЕДАТЕЛ ЙОРДАН СОКОЛОВ: За дуплика има думата господин Статков.\nРУСИ СТАТКОВ (ДЛ): Уважаеми господин председател, господин Николов! Това, което се предлага като Изпълнителна агенция, е бюджетна организация. Така е записано.\nНИКОЛА НИКОЛОВ (СДС, от място): Как ще е бюджетна?\nРУСИ СТАТКОВ: И фактически се покрива с онова, което имаме реално досега - Главно управление на пътищата.\nАз говоря за това, че трябва да се търси друг механизъм. И прочетох предложението на експертите от Университета за строителство, които, разбира се, много по-добре от мен и от вас знаят сегашната действителност. Нещо повече, аз не взех отношение и не правя предложение, те настояваха и във връзка с наименованието на Главно управление на пътищата, като член на световните структури, да си остане даже същото, без да става агенция. Защото се счита, и в правото е много важно, че това е част от фирмата, това е част от авторитета. Но това, разбира се, е друга тема.\nТака че се връщам отново на моето предложение, което се базира на тяхното становище - нужен е друг механизъм и този механизъм трябва да бъде по този път, по който правя предложение. Благодаря ви.\nДруг желае ли думата? Няма желаещи.\nГласували 132 народни представители: за 40, против 85, въздържали се 7.\nКИРИЛ ЕРМЕНКОВ (ЕЛ): Уважаеми господин председател, уважаеми колеги! В досегашното обсъждане на проектозакона направихме някои изменения в дейността, свързана с пътищата. В чл. 44, ал. 1 е записано "изграждането, реконструкцията, рехабилитацията, ремонта и поддържането на републиканските и общинските пътища". Не е ли редно да отпадне "рехабилитацията"? Тя отпадна в редица текстове. Или ако не приемете такова предложение, по-добре да въведем българското наименование "възстановяване". Но то обхваща и ремонта, и поддържането на републиканската пътна мрежа.\nМоето конкретно предложение е да отпадне думата "рехабилитацията" от чл. 44, ал. 1.\nПоставям на гласуване предложението на господин Ерменков за отпадане на думата "рехабиликацията".\nГласували 105 народни представители: за 99, против 4, въздържали се 2.\nМоля, гласувайте чл. 44 така, както е предложен от вносителя и с направената вече корекция да отпадне думата "рехабилитацията".\nПРЕДСЕДАТЕЛ ИВАН КУРТЕВ (звъни): Продължаваме заседанието. Господин Николов, имате думата.\nДОКЛАДЧИК НИКОЛА НИКОЛОВ: "Чл. 45. Изпълнителната агенция "Пътища" е бюджетна организация и е администратор на следните приходи:\n2. такси по чл. 11 и чл. 19, ал. 3, т. 1;\n3. глоби и имуществени санкции по чл. 58;\n5. дарения, помощи и други привлечени средства от местни и чуждестранни физически и юридически лица."\nИма предложение на народния представител Руси Статков в чл. 45 т. 1 да отпадне.\nГосподин Статков - не го виждам. Моля квесторите да поканят народните представители в залата.\nМоля, гласувайте чл. 45 така, както е предложен от вносителя.\nМоля да отбележите за протокола, че тъй като чл. 9 отпадна, ще трябва да се съобразят тук цитираните членове, като очевидно номерацията ще се промени. Да се има предвид, когато се извършва редактирането.\nДОКЛАДЧИК НИКОЛА НИКОЛОВ: "Чл. 46. (1) Таксите по чл. 47 се начисляват и се внасят от вносителите при режим внос на автомобилни бензини и дизелово гориво.\n(2) В случаите извън ал. 1 при въвеждане на течни горива на територията на страната таксите по предходната алинея се обезпечават от вносителите с депозит в пари или с банкова гаранция в пълен размер по реда на Закона за митниците.\n(3) При транзит таксите се обезпечават в размерите и по реда за обезпечаване на митните сборове.\nЧл. 47. Производителите и вносителите начисляват такси върху:\n1. автомобилните безоловни бензини - в размер 180 лв. на тон;\n2. дизеловото гориво - в размер 180 лв. на тон;\n3. автомобилните оловни бензини, както следва:\nа) бензин А-91 - в размер 180 лв. на тон;\nб) бензин А-98 - в размер 180 лв. на тон."\nМоля, гласувайте членове 46 и 47 така, както са предложени от вносителя.\nГласували 85 народни представители: за 71, против 3, въздържали се 11.\nЧленове 46 и 47 са приети.\nДОКЛАДЧИК НИКОЛА НИКОЛОВ: По чл. 48 има предложение на народния представител Тодор Павлов, което е прието.\n"Чл. 48. (1) Производителите на автомобилни бензини и дизелово гориво начисляват таксите по този закон за реализираните от тях количества в страната.\n(2) Вносителите на течни горива по чл. 46 внасят по сметките на Изпълнителна агенция "Пътища" или обезпечават таксите по този закон преди митническото им оформяне.\n(3) Митническите органи упражняват  контрола по ал. 2.\n(4) Производителите на течни горива извършват доставки само след заплащане от купувачите на таксите по сметките на Изпълнителна агенция "Пътища".\n(5) Купувачите на течни горива по ал. 1 внасят преди доставките дължимите такси по сметките на Изпълнителна агенция "Пътища".\n(6) Данъчните служби (бюра) извършват проверки за правилното начисляване и внасяне на таксите по ал. 4 и 5 на базата на аналитичната отчетност, която се води от производителите на течни горива.\n(7) Производителите на течни горива и Главно управление на митниците предоставят на Изпълнителна агенция "Пътища" ежемесечна информация за количествата, реализирани в страната и постъпили при режим внос на автомобилни бензини и дизелово гориво, както и за начислените за тях такси по ред и условия, определени с акт на Министерския съвет."\nМоля, гласувайте чл. 48, както е предложен от комисията.\n"Чл. 49.\t(1) Набраните средства от такси по чл. 45, т. 1 се разходват, както следва:\n1. тридесет на сто - в планинските райони целево за финансиране на строителството, ремонта и поддържането на пътната мрежа;\n2. двадесет и пет на сто - целево за финансиране на строителството, ремонта и зимното поддържане на третокласната и местната общинска пътна мрежа, като се разпределят по обективни критерии по области и общини от Съвета за регионално развитие;\n3. за финансиране на железопътната инфраструктура, но не  повече от сумата на таксите, постъпили по бюджета на Изпълнителната агенция "Пътища" от течните горива, закупени от Национална компания "Български държавни железници".\n(2) Остатъкът по сметките в края на годината по бюджета на Изпълнителна агенция "Пътища" се прехвърля като наличност по сметки за следващата бюджетна година."\nВ чл. 49, ал. се създават нови точки 2 и 3:\n"2. седем на сто - целево финансиране на строителството, ремонта и зимното поддържане на третокласната пътна мрежа;\n3. двадесет на сто - целево финансиране на строителството, ремонта и зимното поддържане на общинските пътища, които се разпределят на база дължина на общинска пътна мрежа, по общини от Съвета за регионално развитие."\nВ чл. 49, ал. 2, т. 3 преди думите "за финансиране на железопътната инфраструктура" се добавя "30 на сто".\nРУМЕН ТАКОРОВ (ДЛ): Уважаеми господин председател, уважаеми колеги! Въпреки че съм убеден и първия път на гласуването да мине текстът, който съм предложил, след това отново ще има прегласуване и пак няма да бъде приет. Но искам все пак да се аргументирам защо правя това предложение.\nНе може в текста на чл. 49, ал. 2 да се определя процентът, който ще се дава и на републиканските, и на общинските пътища заедно и да се делегират тези права на Съвета по регионално развитие, който - на всички ни е ясно, - че ще даде по-голяма тежест именно на републиканската пътна мрежа, а не на общинската.\nЗатова съм се постарал с предложенията, които правя, точно на базата на километрите път, които са в момента, а именно за четвъртокласната пътна мрежа, или общинската, която е 23 хил. 615 км срещу 6 хил. 429 км третокласна пътна мрежа. Дори съм сложил 2 на сто отгоре върху републиканската пътна мрежа. Ако забелязвате, от 25 на сто сумата на процентите, които съм предложил, става 27. Не може Съветът за регионално развитие по някакви си обективни критерии да разпределя тези пари.\nИменно критерият, по който могат да бъдат разпределяни тези пари, е дължината на пътната мрежа в съответните области или общини, в които ще се разпределят.\nАпелирам за един разум да подкрепите това предложение, въпреки че когато започнах да го мотивирам, предварително знаех какъв ще е крайният изход. Благодаря.\nКИРИЛ ЕРМЕНКОВ (ЕЛ): Уважаеми господин председател, уважаеми колеги! Проблемът за финансирането на изграждането, ремонта и поддържането на републиканската и местната, общинската пътна мрежа е първостепенен. Всички в досегашните дебати доказват именно тази теза и тенденция. Аз обаче считам, че първостепенна задача и приоритет и на правителството - а това чухме преди няколко часа от премиера - е и изграждането, поддържането и ремонта на железопътната инфраструктура. Това е основната предпоставка за моето предложение за промяна на съдържанието на текста на т. 3 в чл. 49 от законопроекта - за разходване на средствата от таксите по чл. 41, представени в закона.\nАз разговарях с колеги, с експерти и преди обсъждането сега в пленарната зала по въпроса. Процентът, който съм предложил, може би би бил стимулиращ за отделяне на по-значителни средства за железопътната инфраструктура, но това е направено добронамерено.\nКакво предлагам сега? Смятам, че в съответствие с тенденциите за изграждане на железопътна инфраструктура бихме могли да приемем едно разумно предложение, конкретизирано разумно предложение за отделяне на 10 на сто от набраните средства от таксите по чл. 41, т. 1 именно за целево финансиране на изграждането, ремонта и текущото поддържане на железопътната инфраструктура. Информацията, която имам, е че в последните години между 4 и 6 на сто от фонд "Републиканска пътна мрежа", респективно "Пътища" се заделят за железопътната инфраструктура. Финансовото състояние, състоянието по оздравителната програма на Българските държавни железници - незадоволително, естествено - ме мотивират да предложа на всички вас да оценим по достойнство значението и мястото и на железопътната инфраструктура. Освен това, поради това че не съществува и в законопроекта за железопътния транспорт такава допълнителна възможност за финансиране на инфраструктурата, да приемете, уважаеми господин председател, това мое предложение за 10 на сто целево финансиране изграждането, поддържането и ремонта на железопътната инфраструктура към т. 3 от чл. 49.\nДумата за реплика има господин Николов.\nНИКОЛА НИКОЛОВ (СДС): Аз имам следната забележка. Възможно ли е, господин Ерменков, това да го направим при условие, че ние сме се отказали от кръстосано субсидиране и не може да има кръстосано субсидиране на българските държавни железници, които работят по специална програма за финансиране от международни финансови институции, и изпълнявайки тези условия, които са по програмите за финансиране? Да не би да се получи така, че отделяйки малко повече средства сега, те да загубят средствата по програмите, по които работят. Аз не съм наясно, а и в комисията не стана дума за това.\nЗа дуплика има думата господин Ерменков.\nКИРИЛ ЕРМЕНКОВ (ЕЛ): Благодаря на господин Николов! Аз смятам, че това не противоречи на системата на финансиране на инфраструктурата. Делът се определя както и в пътната инфраструктура - от републиканския бюджет, който ние утвърждаваме, от средства, заделени от фонд "Пътища" и от международни институции и програми. Това, което предлагам, е даже в съответствие с чл. 50, където сме писали, че средства се заделят и от бюджета също за изграждане, ремонт и поддържане на републиканските пътища и на железопътната инфраструктура. Така че по принцип не противоречи, а възможностите за участие на фонд "Пътища" в изграждането на мрежата ние трябва да определим. Това е моето становище.\nУважаеми господин председател, уважаеми колеги! Искам да подкрепя предложението на господин Такоров, защото не е нормално в момента с този закон да даваме всички четвъртокласни пътища, които са повече от две трети от пътищата на общините, и да не предвидим директно финансиране от този фонд и за общините. В противен случай, особено с тези допълнителни функции, които им възложихме за съвместно финансиране и на републиканската пътна мрежа на територията на общините, по същество ги лишаваме от възможността да изпълняват своите функции по поддържане на една безопасна пътна мрежа. Аз затова моля да подкрепите това предложение. Не е възможно всичко в държавата да решаваме за сметка на общините и да очакваме от тях да намират решения на такива въпроси, които досега са били пряка отговорност на държавата.\nПо отношение предложението на господин Ерменков. Без да мога да преценя дали точно това е процентът мисля, че той е напълно прав, че в крайна сметка не може със Закона за пътищата да изменим логиката на първоначалния Закон за събиране на такси за поддържане на инфраструктурата въобще. И това, което е в проекта за Закон за БДЖ мисля, че би трябвало да се има предвид и тук. Не става дума само да се възвръщат средствата, които железниците предоставят фактически във връзка с покупката на горива от тяхна страна. Мисля, че е редно да намерим някаква такава форма за твърд процент - не зная дали точно 30, но във всеки случай поне една четвърт от средствата трябва да се възстановяват и на Българските държавни железници. Благодаря.\nЗАМЕСТНИК-МИНИСТЪР БОРИС МИЛЧЕВ: Господин председател, дами и господа народни представители! Бих искал да внеса яснота по някои цифри, които се цитират в залата. От октомври миналата година са прекласирани над 5000 км четвъртокласни пътища в третокласни. С това пътищата от първи, втори и трети клас са 19 018 км, а пътищата от четвъртокласната пътна мрежа са 18 500 км. Тоест, дори пътищата, които са извън четвъртокласната пътна мрежа, са малко повече от тези, които са четвърти клас.\nПРЕДСЕДАТЕЛ ИВАН КУРТЕВ: Благодаря на господин Милчев.\nГласували 138 народни представители: за 50, против 87, въздържал се 1.\nПоставям на гласуване предложението на народния представител Кирил Ерменков, така както беше формулирано от него по време на изказването.\nГласували 113 народни представители: за 36, против 56, въздържали се 21.\nМоля, гласувайте чл. 49, така както е предложен от вносителя.\nГласували 122 народни представители: за 89, против 31, въздържали се 2.\nДОКЛАДЧИК НИКОЛА НИКОЛОВ: "Чл. 50. От бюджета на Изпълнителната агенция "Пътища" се финансират разходи при спазване на следните приоритети:\n1. изплащане на българско дялово участие по финансиране на програми въз основа на сключени международни договори, по които Република България е страна;\n2. изплащане на главница, лихви и такси по заеми, отпуснати от международни финансови институции по т. 1;\n3. погашения на главница, лихви и такси по вътрешни заеми, които Изпълнителната агенция "Пътища" е получила;\n4. изграждане, ремонт и поддържане на републиканските пътища и на железопътната инфраструктура;\n5. изграждане, ремонт и поддържане на общинските пътища;\n6. проучвателни, проектни и научноизследователски разработки по т. 4 и 5;\n7. национални и общински програми за повишаване на безопасността на движението по републиканските и общинските пътища.\nЧл. 51. (1) Съветът за регионално развитие разпределя целево по общини средствата по чл. 50, т. 5.\n(2) Общините финансират строителството, ремонта и поддържането на общинските пътища и със собствени бюджетни средства.\nЧл. 52. Частните пътища се финансират със средства на своите собственици."\nКомисията подкрепя текстовете на вносителя за чл. 50, 51    и 52.\nМоля, гласувайте чл. 50, 51 и 52, така както са предложени от вносителя.\nГласували 110 народни представители: за 88, против 3, въздържали се 19.\nЧленове 50, 51 и 52 са приети.\nДОКЛАДЧИК АТАНАС ПАПАРИЗОВ: "Глава осма - Административнонаказателни разпоредби".\nМоля, гласувайте заглавието на глава осма, така както е предложено от вносителя.\nДОКЛАДЧИК АТАНАС ПАПАРИЗОВ: По чл. 53 има предложение на народния представител Румен Такоров, което е прието.\nПредложение на комисията за чл. 53 с приетото предложение на Румен Такоров:\n"Чл. 53. (1) Наказват се с глоба от 50 до 100 лева физическите лица, които извършат или разпоредят да бъдат извършени следните дейности в обхвата на пътя:\n1. изсичане и изкореняване на дървета и храсти, косене на сено и бране на плодове без разрешение на администрациите, които управляват пътищата;\n2. паша на добитък и опожаряване на растителността;\n3. движение с непочистени от кал машини;\n4. превозване на мокри товари, с които се овлажнява платното за движение;\n5. превозване на насипни материали в превозни средства, позволяващи тяхното разпиляване;\n6. поставяне и складиране на материали, които не са свързани с експлоатацията на пътя;\n7. влачене на дървета и други предмети;\n8. движение с верижни машини, освен при снегопочистване.\n(2) При повторно нарушение по ал. 1 глобата е от 100 до 250 лева."\nСамо една корекция. Вече възприехме, че сеното не се коси и вместо "сено" трябва да стане "трева" - "косене на трева" - в т. 1.\nДОКЛАДЧИК АТАНАС ПАПАРИЗОВ: И може би в т. 1 е по-редно да се каже: "без разрешение на администрацията, която управлява пътя", а не "администрациите, които управляват пътищата".\nПРЕДСЕДАТЕЛ ИВАН КУРТЕВ: Има думата господин Такоров.\nРУМЕН ТАКОРОВ (ДЛ): Благодаря Ви, господин председател. Така, както е записан текстът на т. 4 в ал. 1 не се разбира. Ами, ако някой превозва мокри товари и те не овлажняват, а намокрят пътното платно ще бъде ли санкциониран? Може би трябва да се намери друга, по-точна формулировка. Какво е това "овлажняване"? Аз знам, че някъде на друго място се получава овлажняване, но не и на пътя.\nДругото нещо - "бране на плодове". Аз съм съгласен, че когато някой слезе да бере плодове, за да задоволява нуждите на семейството си, тогава - да, съгласен съм той да бъде санкциониран. Но мисля, че основното, което е именно тези плодни дръвчета да бъдат посадени в сервитута на пътя, е именно, когато шофьор е изморен да спре, да си почине, да си откъсне един плод, да възстанови физическото си здраве и да продължи да пътува. Аз ви питам: този, който ще спре да откъсне една слива или две череши, ще го санкционираме ли отново с 50 и 100 лева?\nЗАМЕСТНИК-ПРЕДСЕДАТЕЛ БЛАГОВЕСТ СЕНДОВ: Две може, но три - не.\nРУМЕН ТАКОРОВ: Правилно казва академик Сендов - "две може, но три - не".\nЗатова на мен ми се струва, че тези текстове трябва да се прецизират.\nПравя процедурно предложение да отпадне точка четвърта и "бране на плодове" - от т. 1.\nКРЪСТЬО ТРЕНДАФИЛОВ (ДЛ): Уважаеми господин председател, уважаеми колеги! Вместо тази - не искам да характеризирам думата "овлажняване", която каза господин Такоров - аз казвам така: "замърсяване на пътя, което създава предпоставки за автотранспортни произшествия".\nА за брането на плодове - това просто наистина трябва да отпадне. Има си общ ред. Ако някой краде - дали ще бъде от крайпътно дърво или от градина край пътя, то е по един и същи начин. Това просто няма място в този закон.\nЗаместник-министър Милчев има думата.\nЗАМЕСТНИК-МИНИСТЪР БОРИС МИЛЧЕВ: Господин председател, дами и господа народни представители! Искам да уточня мотивите за брането на плодове. Не става дума за бране на плодове и за собствеността върху тези плодове. Мотивът е безопасността на движението. За това става дума - спиране в обхвата на пътя, с цел да се извършват тези дейности, безспорно би могло да доведе до нарушаване безопасността на движението.\nПоставям на гласуване предложението на господин Такоров от първа точка да отпаднат думите "и бране на плодове" и цялата точка четвърта.\nГласували 134 народни представители: за 36, против 91, въздържали се 7.\nМоля, гласувайте чл. 53 така, както е предложен от комисията, като в първа точка вместо "сено" е думата "трева" и "администрациите" става в единствено число - "администрацията".\nДОКЛАДЧИК АТАНАС ПАПАРИЗОВ: Господин Статков предлага нов член - 53а:\n"Чл. 53а. При осово претоварване се налага глоба от 500 до 2000 лева в зависимост от степента на претоварване."\nПРЕДСЕДАТЕЛ ИВАН КУРТЕВ: Господин Статков има думата.\nРУСИ СТАТКОВ (ДЛ): Уважаеми господин председател, уважаеми колеги. И това предложение, което съм направил, е на основата на консултациите с експерти. Сега в рамките на обсъждането вносителите ми обърнаха внимание, че в чл. 54, ал. 2, т. 2 обхваща това предложение. Аз обаче бих помолил колегите народни представители във връзка с важността на този вид нарушения да преценим дали не е по-добре да остане тук и с тази тежест, която предлагам. Защо? Ще си позволя да дам една приблизителна стойност на пътищата в България, за да ви кажа колко скъпи са съоръженията. За автомагистрали 1 км е от 1,5 до 2 млн. долара; за главните пътища - от 700 до 800 хил. долара за километър; за пътища първи клас - по 500 хил. долара за километър; за втори клас - 300 хил. долара за километър; за трети клас - 200 хил. долара за километър и за четвърти клас - 100 хил. долара за километър. Това е наистина едно огромно национално богатство, което трябва да бъде защитавано, да бъде запазено. И в този смисъл и експертите считат, че законът трябва да бъде действително изпълнен със съдържание. Примерите, които съм получил за други закони в други страни, са доста сурови в това отношение. В Унгария, Австрия, Германия, Франция само за минимално осово претоварване налагат глоба от 2 до 10 хил. долара.\nЗа да разберете какъв всъщност е проблемът, ще ви кажа, че деформациите, които прави ТИР с 12 тона на ос, са от 3 до 5 пъти по-големи от тези, които са с 10 т на ос. Обикновено те растат по геометрична прогресия. Примерът, който допълнително ще ви дам е: ако 200 ТИР-а, които се движат целогодишно по магистрала София - Бургас, дават по-малка деформация от ТИР, който е с 12 т на ос, минал десет пъти по това трасе.\nТоест ние трябва да бъдем много сурови спрямо нарушителите. Давайки тези примери, си позволих да насоча вниманието ви върху това не е ли целесъобразно да имаме отделен член във връзка с осовото претоварване и с тези санкции, които съм предложил. Повтарям, вносителите са предложили един вариант в чл. 54, ал. 1, т. 2, но считам, че той е с по-малка санкция от това, което аз предлагам да бъде наложено. Благодаря ви.\nДОКЛАДЧИК АТАНАС ПАПАРИЗОВ: Аз бих помолил вносителите, ако имат възможност, да кажат дали не са решени въпросите в Закона за движение по пътищата.\nГосподин Милчев, имате думата.\nЗАМЕСТНИК-МИНИСТЪР БОРИС МИЛЧЕВ: Уважаеми господин председател, дами и господа народни представители! Осовото претоварване на пътищата е специално ползване на пътищата. Определение е в т. 8 на § 1 от Допълнителните разпоредби на настоящия проект, а чл. 19, ал. 1 уточнява, че става дума за дейност, която се осъществява чрез разрешителен режим. На основание на Закона за движение по пътищата и тарифа 14 за такси, събирани в Министерството на регионалното развитие и благоустройството, се събират такси за издаване на тези разрешителни. В предложения текст на чл. 54, ал. 1, т. 2 е предвидена санкция за осъществяване на тази специална дейност, специално ползване на пътищата, без издадено разрешение. А в случая предложението на господин Статков се отнася до завишаване на санкцията. Дори считам, че редакцията на т. 2 на чл. 54 е по-удачна от направеното предложение. Доколкото разбрах, предложението е да се изведе извън текста на чл. 54 това нарушение като такова с особена опасност и тежест.\nНо все пак ми се иска да се погледнат и другите точки. В т. 1 се казва: нанасяне на повреди или унищожаване на пътищата, пътни съоръжения и принадлежностите на пътя. Има една градация по тежест на нарушенията. Считам, че в чл. 54 тя е спазена. Има и по-тежки нарушения, с по-голяма опасност. Ако предложението е за общо завишение на санкцията за тези нарушения, може би то трябва да бъде отнесено към ал. 1 на чл. 54.\nПоставям на гласуване предложението на народния представител Руси Статков за създаване на нов чл. 53а.\nГласували 125 народни представители: за 23, против 92, въздържали се 10.\nДОКЛАДЧИК АТАНАС ПАПАРИЗОВ: "Чл. 54. (1) Наказват се с глоба от 100 до 1000 лв., ако деянието не представлява престъпление, физическите лица, нарушили разпоредбите на чл. 26, 27 и 42 и които извършат или наредят да бъдат извършени следните дейности:\n1. нанасяне на повреди или унищожаване на пътищата, пътните съоръжения и принадлежностите на пътя;\n2. движение на извънгабаритни и тежки пътни превозни средства и товари без разрешение на собственика или администрацията, управляващи пътя;\n3. разпиляване на вредни вещества, опасни за хората и околната среда;\n4. извършване в обхвата на пътя на:\nа) дейности, застрашаващи безопасността на движението, или използване на пътищата извън тяхното предназначение;\nб) дейности, предизвикващи прекъсване, отклоняване или спиране на движението;\n5. извършване в обхвата на пътя и обслужващите зони без разрешение на администрацията, управляваща пътя, на:\nа) строителни и ремонтни работи по пътищата извън границите на населените места и в населените места без регулационни планове;\nб) прокарване на нови и ремонт на съществуващи телеграфни, телефонни, електропроводни, въжени и други линии, кабели, продуктопроводи, водопроводи, напоителни и други канали;\nв) откриване на нови и ремонт на съществуващи крайпътни обекти за обслужване на пътници и превозни средства и изграждане на пътни връзки към тези обекти или към съседни имоти;\nг) изграждане на рекламни съоръжения и поставяне на рекламни материали;\n6. разкриване на кариери на разстояние по-малко от 300 м от оста на пътя и на по-малко от 1000 м от мостовете без разрешение на администрацията, която управлява пътя.\n(2) При повторно нарушение по ал. 1  глобата е от 150 до 1500 лв.\n(3) При нарушение по ал. 1, точки 4 и 5 администрацията, управляваща пътя, уведомява писмено районната дирекция за национален строителен контрол с искане за незабавно спиране на строителните работи при условия и по ред, определени в закон."\nВЕЛКО ВЪЛКАНОВ (ДЛ): Уважаеми колеги, една редакционна поправка. В ал. 1 се казва, че се наказват с глоба лицата, нарушили разпоредбите на чл. 26, 27 и 42 и които извършват или наредят да бъдат извършени някакви дейности, посочени по-долу. Излиза, че за да бъде наказано лицето, трябва освен да наруши чл. 26, 27 и 42, да извърши и още някакви други дейности. А смисълът на текста не е такъв. Затова би трябвало да се каже: нарушили разпоредбите на чл. 26, 27 и 42, както и които... и веднага се разбира, че едното се наказва независимо от другото.\nПРЕДСЕДАТЕЛ ИВАН КУРТЕВ: А може би тук "и" е по-добре да се замени с "или".\nДОКЛАДЧИК АТАНАС ПАПАРИЗОВ: Вносителят съгласен ли е "и" да се замени с "или"?\nЗАМЕСТНИК-МИНИСТЪР БОРИС МИЛЧЕВ: Не възразяваме.\nПРЕДСЕДАТЕЛ ИВАН КУРТЕВ: Моля, гласувайте чл. 54 така,  както  е предложен от вносителя с тази малка поправка в ал. 1.\nДОКЛАДЧИК АТАНАС ПАПАРИЗОВ: И навсякъде в текста "администрациите" се заменя с "администрацията".\nПРЕДСЕДАТЕЛ ИВАН КУРТЕВ: Гласували 95 народни представители: за 92, против няма, въздържали се 3.\nДОКЛАДЧИК АТАНАС ПАПАРИЗОВ: По чл. 55 има предложение на народния представител Петко Проданов, което е прието от Комисията по икономическата политика.\n"Чл. 55. (1) В случаите на нарушения по чл. 53 и 54 на юридическите лица и на едноличните търговци се налага имуществена санкция от 150 до 1500 лв.\n(2) При повторно нарушение по ал. 1 имуществената санкция е от 250 до 2500 лв.\n(3) Работодателят е отговорен солидарно с работника или служителя за причинените от тях щети.\n(4) Невнесените или внесените в непълен размер такси по чл. 11 и 19 се събират от данъчната администрация заедно с лихвите по Закона за лихвите върху данъци, такси и други подобни вземания и по реда на Данъчния процесуален кодекс."\nПРЕДСЕДАТЕЛ БЛАГОВЕСТ СЕНДОВ: Има ли бележки по чл. 55?\nВЕЛКО ВЪЛКАНОВ (ДЛ): Уважаеми колеги! Струва ми се, че ал. 4 не е на своето систематично място. Обърнете внимание. В ал. 1, 2 и 3 става дума за имуществени санкции, а в ал. 4 става дума за събирането на някакви такси, които нямат отношение към санкционните разпоредби преди това. Алинеи 1, 2 и 3 са санкции, а тук стои друг режим, друг проблем има - събиране на някакви такси по член еди-кой си.\nТака че тази ал. 4 би трябвало според мен да бъде самостоятелен текст. Тя няма отношение към санкциите.\nДОКЛАДЧИК АТАНАС ПАПАРИЗОВ: Аз също направих справка и мисля, че чл. 19 се отнася и за физически, и за юридически лица и ако вносителят не възразява, бихме могли ал. 4 да я изведем в един нов член - 55а, с една-единствена алинея.\nВносителят не възразява.\nСледователно, господин председател, предлагам да подложите на гласуване чл. 55 с 3 алинеи и чл. 55а с единствена алинея - сегашната ал. 4 на чл. 55.\nПРЕДСЕДАТЕЛ БЛАГОВЕСТ СЕНДОВ: Няма възражения. Въпросът е редакционен.\nДОКЛАДЧИК АТАНАС ПАПАРИЗОВ: Редакционно може би трябва да кажем отсега, че ще бъде чл. 56 и после аз ще ви докладвам преномерираните членове. Правилна е забележката.\nМоля, гласувайте чл. 55 и 55а, който ще бъде чл. 56.\nДОКЛАДЧИК АТАНАС ПАПАРИЗОВ: Член 56, който ще стане чл. 57:\n"Чл. 57. (1) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.\n(2) Нарушенията се установяват с актове, съставени от:\n1. длъжностните лица на областните пътни управления - за нарушения по републиканските пътища;\n2. длъжностните лица, определени от кмета на общината - за нарушенията по общинските пътища и по молба на собственика - за частните пътища.\n(3) Наказателните постановления се издават:\n1. за републиканските пътища - от изпълнителния директор на Изпълнителната агенция "Пътища" или от упълномощено от него длъжностно лице;\n2. за общинските и частните пътища - от кмета на съответната община или от упълномощено от него длъжностно лице.\n(4) Когато деянието съдържа признаци на престъпление, преписката се изпраща на прокурора за възбуждане наказателно преследване."\nЧлен 57, който става чл. 58:\n"Чл. 58. (1) За нарушение по чл. 53, ал. 1 и по чл. 51, ал. 1 освен наложените санкции, нарушителят се задължава в определен срок да отстрани последиците от нарушението.\n(2) При неизпълнение на изискванията по ал. 1 последиците се отстраняват от администрацията, управляваща пътя, за сметка на нарушителя, като стойността на извършените работи се събира въз основа на изпълнителен лист, издаден по реда на чл. 237, буква "з" от Гражданския процесуален кодекс."\nЧлен 58, който става чл. 59:\n"Чл. 59. (1) За неначисляване и невнасяне на такси върху течните горива виновните лица се наказват с глоба от 100 до      500 лв., а при повторно нарушение - с глоба от 600 до 1200 лв., ако за същото нарушение не е предвидено по-тежко наказание.\n(2) Независимо от отговорността по ал. 1 на съответното юридическо лице се налага имуществена санкция, а на едноличния търговец - глоба в размер на неначислената или невнесената такса.\n(3) Митнически служител, който освободи от митнически контрол внасяните в страната автомобилни бензини и дизелово гориво преди вносителят да заплати дължимата такса по този закон, се наказва с глоба от 500 до 1000 лв., ако деянието не представлява престъпление.\n(4) Актът за установяване на административните нарушения се съставя от длъжностни лица, определени от министъра на регионалното развитие и благоустройството.\n(5) Наказателното постановление се издава от министъра на регионалното развитие и благоустройството или от упълномощено от него длъжностно лице.\n(6) Съставянето на актовете, издаването, обжалването и изпълнението на наказателните постановления се извършват по реда на Закона за административните нарушения и наказания."\nПРЕДСЕДАТЕЛ БЛАГОВЕСТ СЕНДОВ: Има ли бележки по тези три члена?\nВЕЛКО ВЪЛКАНОВ (ДЛ): Бележката ми е по ал. 2 на      чл. 58. Ето какво се казва:\n"(2) Независимо от отговорността по ал. 1 на съответното юридическо лице се налага имуществена санкция, а на...".\nЗначи текстът предпоставя, че ще има някаква отговорност по ал. 1. А тя е глобата. Но всички приемаме, че юридическите лица не се глобяват. Значи тук има някаква вътрешна грешка, някакво несъответствие.\nПървата част от изречението според мен трябва да отпадне и направо да се говори, че на тези юридически лица се налага имуществена санкция. Нищо повече. Не може да се предпоставя отговорност по ал. 1.\nПРЕДСЕДАТЕЛ БЛАГОВЕСТ СЕНДОВ: Господин Гоцев има думата. Заповядайте.\nВАСИЛ ГОЦЕВ (СДС): Уважаеми господин председател, прав е колегата Вълканов. Така е. Алинея 1 говори за глоби. На юридическо лице глоба не се налага. Алинея 2 говори за имуществена санкция. Дали редакцията ще бъде най-добра, като се махне "независимо" или нещо друго, да го видим по-внимателно. Може направо да се каже: "На юридическите лица се налага имуществена санкция". Но да се види за какво. Един момент, да видим за какво. Предлагам следната редакция:\n"В случаите по ал. 1 на юридическите лица се налага имуществена санкция, а на едноличния търговец - глоба в размер на неначислената или невнесената такса."\nИзвинявайте, но нека малко да помислим.\nПРЕДСЕДАТЕЛ БЛАГОВЕСТ СЕНДОВ: Неофициална почивка!\nДОКЛАДЧИК АТАНАС ПАПАРИЗОВ: Предлага се текстът да добие следния вид, ще прочета и двете алинеи:\n"За неначисляване и невнасяне на такси върху течните горива виновните физически лица се наказват..." и нататък по текста.\nАлинея 2 отново започва с:\n"(2) За неначисляване и невнасяне на такси върху течните горива и на съответното юридическо лице се налага имуществена санкция, а на едноличния търговец - глоба, в размер на неначислената или невнесената такса.".\n"И на съответното юридическо лице". Смисълът е, че и физическите лица, които са извършили нарушението, и самите юридически лица получават съответно в първия случай глоба, а във втория случай - санкция.\nПРЕДСЕДАТЕЛ БЛАГОВЕСТ СЕНДОВ: Ясен ли е текстът или трябва още един път да го формулираме?\nМоля да прочетете още веднъж текста.\nДОКЛАДЧИК АТАНАС ПАПАРИЗОВ: Ще прочета още веднъж текста на чл. 58, който става чл. 59.\n"Чл. 59.\t(1) За неначисляване и невнасяне на такси върху течните горива, виновните физически лица се наказват с глоба от 100 до 500 лева, а при повторно нарушение - с глоба от 600 до 1200 лева, ако за същото нарушение не е предвидено по-тежко наказание.\n(2) За неначисляване и невнасяне на такси върху течните горива и на съответното юридическо лице се налага имуществена санкция, а на едноличния търговец - глоба, в размер на неначислената или невнесената такса.\nПриема ли го така вносителят?\nПРЕДСЕДАТЕЛ БЛАГОВЕСТ СЕНДОВ: Благодаря.\nМоля да гласувате членове 57, 58 и 59 при новата номерация с тази поправка, която беше направена в чл. 59. Моля да гласувате.\nДОКЛАДЧИК АТАНАС ПАПАРИЗОВ: Преди да прочета Допълнителните разпоредби бих искал да се обърна към вносителя за една възможна редакционна поправка, която предлага акад. Сендов: навсякъде, където се говори за "земна площ", да се говори за "земна повърхност", предлага той, тъй като площта е число, а става дума за ивица от земната повърхност. Съгласни ли сте с такава редакционна поправка по целия текст? Ако вносителите са съгласни, така ще чета вече текста оттук нататък и после редакционно също ще бъде направена тази поправка в предишните алинеи.\nПриема се това предложение. Да, благодаря.\n1. "Път" е ивицата от земната повърхност, която е специално пригодена за движение на превозни средства и пешеходци и отговаря на определени технически изисквания.\n2. "Земно платно" е част от повърхността в обхвата на пътя, върху която са разположени: платното (платната) за движение; разделителните ивици; банкетите; тротоарите; разделителните и направляващите острови; зелените площи; крайпътните отводнителни и предпазни окопи; откосите; бермите и другите конструктивни елементи на пътя.\n3. "Пътни съоръжения" са: водостоците; мостовете; виадуктите; естакадите; надлезите; подлезите; тунелите; подпорните и декоративните стени; укрепителните и водоотвеждащите устройства и пречиствателните съоръжения.\n4. "Пътни принадлежности" са: пътните знаци; пътната маркировка; светофарните уредби; автономните телефонни колонки; крайпътните насаждения; аварийните площадки; крайпътните чешми и площадки за краткотраен отдих; осветителните съоръжения; предпазните огради, направляващите стълбчета, снегозащитните съоръжения; защитните огради и другите технически средства за организация и регулиране на движението.\n5. "Ограничителна строителна линия" е линията, която определя площта от всяка страна на пътя, в която се въвежда забранителен режим за извършване на всякакъв вид строителство.\n6. "Обслужваща зона" е земната площ встрани от края на обхвата на пътя, в която се въвежда разрешителен режим на ползване на имотите от техните собственици или от лицата с предоставено право на ползване.\n7. "Обществено ползване на пътищата" е обичайното използване на пътищата за превоз на пътници и товари с общоприетите пътни превозни средства или за придвижване на пешеходци.\n8. "Специално ползване на пътищата" е използването на пътищата за превоз на тежки и извънгабаритни товари или за осъществяване на други дейности в обхвата на пътя и в обслужващите зони като: изграждане и експлоатация на търговски крайпътни обекти и на пътни връзки към тях; изграждане и експлоатация на рекламни съоръжения; прокарване на нови и ремонт на съществуващи подземни и надземни съоръжения в обхвата на пътя; временно използване на части от пътното платно и земи в обхвата на пътя от други лица.\n9. "Крайпътни обслужващи комплекси" са всички земни площи в близост до пътя заедно с разположените върху тях сгради и съоръжения за обслужване на пътуващите и на пътните превозни средства, като площадки за отдих, къмпинги, мотели, бензиностанции, заведения за хранене, магазини, пунктове за техническо обслужване на автомобили и пунктове за помощ на аварирали по пътя автомобили.\n11. "Изграждане на пътищата" е дейност по създаването на нови материални активи, която включва проучването, проектирането и строителството на нови или реконструкцията на съществуващи пътища.\n12. "Реконструкция на пътища" е дейност по разширяването и модернизирането на съществуващите материални активи, която включва цялостно преустройство на пътя и пътните съоръжения при запазване на основното направление на съществуващото трасе.\n14. "Поддържане на пътищата" е дейност по осигуряване на необходимите условия за непрекъснато, безопасно и удобно движение през цялата година, предпазване на пътищата от преждевременно износване, охрана и защита на пътищата, водене на техническата отчетност на пътищата.\n15. "Пътно дело" включва изграждането, ремонта и поддържането на пътищата, както и дейностите по създаването и актуализирането на нормативната база, таксовата политика и научното обслужване на пътищата.\n16. "Повторно" е нарушението, когато е извършено в едгодишен срок от влизането в сила на наказателното постановление, с което извършителят е наказан за нарушение от същия вид."\nПредложение от народния представител Кирил Ерменков - в § 1 на Допълнителните разпоредби като т. 2 да се определи понятието "пътна инфраструктура".\nПредложение  на  народния  представител Тодор Павлов - в § 1, т. 13 думата "рехабилитации" да отпадне.\nАз по същество ви прочетох предложението с отпадане на думата "рехабилитация".\nПРЕДСЕДАТЕЛ БЛАГОВЕСТ СЕНДОВ: Господин Ерменков го няма.\nНай-напред трябва да гласуваме предложението на господин Ерменков.\nДОКЛАДЧИК АТАНАС ПАПАРИЗОВ: Само за пояснение. В раздадения ви текст още веднъж е изписан целия текст като предложение на комисията без думата "рехабилитация". Аз вече прочетох това. И затова не се налага още веднъж да чета целия текст.\nПРЕДСЕДАТЕЛ БЛАГОВЕСТ СЕНДОВ: По § 1 има ли бележки? Няма.\nИма едно предложение на народния представител Кирил Ерменков, което не се приема.\nГЛАС ОТ ЗАЛАТА: То не е предложение!\nПРЕДСЕДАТЕЛ БЛАГОВЕСТ СЕНДОВ: Да се определи понятието.\nВсъщност то няма какво да се гласува, защото то е пожелание! Да.\nПреминаваме към гласуване на  1 така, както се предлага от комисията.\nМоля, гласувайте § 1 с направените редакционни бележки.\nДОКЛАДЧИК АТАНАС ПАПАРИЗОВ: "§ 2. (1) Таксите по чл. 44 не се включват в данъчната основа, върху която се начислява дължимият акциз за автомобилните бензини и дизеловото гориво, но се включват в данъчната основа при облагането с данък върху добавената стойност.\n(2) При доставка на течни горива от производител, облагаема по смисъла на Закона за данък върху добавената стойност, размерът на дължимите от получателя такси по този закон се включват в данъчната основа, върху която се начислява данък върху добавената стойност."\nТаксите по чл. 44 - това е грешка. Става дума за чл. 47, който току-що приехме.\nВ ал. 1 на § 2 вместо чл. 44 става дума за чл. 47. Моля за тази поправка.\nПРЕДСЕДАТЕЛ БЛАГОВЕСТ СЕНДОВ: Има ли бележки по § 2? Няма.\nВЕНЦЕСЛАВ ДИМИТРОВ (ОНС, от място): Как гласувате тези поправки без нашата комисия? Това са данъчни закони!\nДОКЛАДЧИК АТАНАС ПАПАРИЗОВ: Изкажете се!\nПРЕДСЕДАТЕЛ БЛАГОВЕСТ СЕНДОВ: Гласували 106 народни представители: за 106, против и въздържали се няма.\nВЕНЦЕСЛАВ ДИМИТРОВ (ОНС): Аз точно по този текст исках да се изкажа, защото го чух от стаята, но Вие вече бяхте насрочили гласуването.\nВЕНЦЕСЛАВ ДИМИТРОВ: Вижте, ние сме възприели, че когато става дума за данъчна материя, тя най-малкото би трябвало да бъде съгласувана с Комисията по бюджет, финанси и финансов контрол, а не утре да се получи така, че закони, които се гласуват от другите комисии, се намесват в данъчните закони и трябва да се търсят в тях. Ние сме казали, че всичкото това нещо трябва да бъде включено в данъчните закони.\nАко тази поправка наистина трябва да се извърши, ако тя е целесъобразна, би трябвало да се включи в някои от данъчните закони, господин Папаризов!\nАз не мога да взема веднага отношение и да ви кажа какъв да бъде текстът.\nПРЕДСЕДАТЕЛ БЛАГОВЕСТ СЕНДОВ: Ние гласувахме параграфи 1 и 2, в които се дават дефиниции.\nЗа кой параграф става дума?\nВЕНЦЕСЛАВ ДИМИТРОВ: Тук става дума точно за това, което прочете преди малко Атанас Папаризов.\nПРЕДСЕДАТЕЛ  БЛАГОВЕСТ  СЕНДОВ:  За таксите по чл. 47.\nВЕНЦЕСЛАВ ДИМИТРОВ: За данъчната основа и т.н.\nПРЕДСЕДАТЕЛ БЛАГОВЕСТ СЕНДОВ: За § 2.\nВЕНЦЕСЛАВ ДИМИТРОВ: Освен това закони, които третират данъчна материя, по принцип би трябвало да минават и през нашата комисия.\nАз съжалявам, че го няма в момента господин Цонев и трябва да защитавам този принцип. Но аз считам...\nВЕНЦЕСЛАВ ДИМИТРОВ: Аз предлагам да се отмени това гласуване, да се съгласува текстът най-малко с Комисията по бюджет, финанси и финансов контрол и да видим дали не трябва да се прави поправка в някои от данъчните закони.\nВЕНЦЕСЛАВ ДИМИТРОВ: Ако наистина всичко е наред, може да се предложи...\nПРЕДСЕДАТЕЛ БЛАГОВЕСТ СЕНДОВ: Предложението е напълно по реда на нашия правилник. Предлага се вместо прегласуване отлагане на гласуването на този текст на § 2.\nМоля, гласувайте да се отложи приемането на § 2.\nВЕНЦЕСЛАВ ДИМИТРОВ: И да се съгласува с комисията.\nГласували 131 народни представители: за 50, против 72, въздържали се 9.\nНаправихме всичко възможно, господин Димитров.\n§ 3. Този закон отменя Закона за пътищата (обн. ДВ, бр. 93 от 1969 г.; изм. бр. 37 от 1978 г., бр. 35 от 1996 г., бр. 87 от 1997 г., бр. 33 и 147 от 1998 г. и бр. 61 от 1999 г.)."\n"§ 4. В § 7, т. 4 от Преходните и заключителни разпоредби на Закона за местното самоуправление и местната администрация думата "местните" се заменя с "общинските"."\n"§ 5. В чл. 2, ал. 1, т. 5 от Закона за общинската собственост думата "местните" се заменя с "общинските"."\n"§ 6. Закрива се Фонд "Републиканска пътна мрежа", създаден със Закона за таксите върху течните горива за Фонд "Републиканска пътна мрежа" и за Националния фонд за опазване на околната среда. Наличните средства се прехвърлят от Фонд "Републиканска пътна мрежа" по бюджета на Изпълнителната агенция "Пътища"."\nПРЕДСЕДАТЕЛ ИВАН КУРТЕВ: По параграфи 3-6 включително има ли бележки?  Няма.\nМоля, гласувайте заглавието "Преходни и заключителни разпоредби" и параграфи 3-6 включително, както са предложени от вносителя.\nЗаглавието "Преходни и заключителни разпоредби" и параграфи 3-6 включително са приети.\nДОКЛАДЧИК АТАНАС ПАПАРИЗОВ: Преди да ви прочета § 7, получих една бележка от Правния отдел и затова моля специалистите да кажат къде е проблемът, тоест текстът, който ще ви прочета, дали противоречи на законопроекта за изменение и допълнение на Закона за чистотата на атмосферния въздух. Нека да прочета текста и тогава господин Тошев или господин Милчев да кажат какъв е проблемът.\n"§ 7. В Закона за таксите върху течните горива за фонд "Републиканска пътна мрежа" и за Националния фонд за опазване на околната среда се правят следните изменения:\n1. Заглавието се променя на "Закон за таксите върху течните горива за Националния фонд за опазване на околната среда".\n2. В чл. 1 се правят следните изменения:\nа/ ал. 1 се отменя;\nб/ ал. 3 се изменя така:\n"(3) Тридесет на сто от таксите, набрани по този закон в Националния фонд за опазване на околната среда, се разходват в  планинските райони целево за финансиране на екологични проекти."\nв/ алинеи 4, 4а и 6 се отменят.\n3. Членове 3 и 4 се изменят, както следва:\n"Чл. 3. Производителите и вносителите на течни горива начисляват такси, които се внасят в Националния фонд за опазване на околната среда, върху:\n1. автомобилните безоловни бензини - в размер 24 лв. на тон;\n2. дизеловото гориво - в размер 14 лв. на тон;\n3. котелното гориво и мазута с над 1 на сто сяра - в размер 22 лв. на тон;\n4. автомобилните оловни бензини, както следва:\nа/ бензин А-91 -  в размер 37 лв. на тон;\nб/ бензин А-98 - в размер 48 лв. на тон;\n5. промишления газьол  - в размер 13 лв. на тон.\nЧл. 4. (1) Производителите на автомобилни бензини, дизелово гориво, промишлен газьол, котелно гориво и мазут с над 1 на сто сяра начисляват таксите по този закон за реализираните от тях количества в страната.\n(2)  Вносителите на течните горива по ал. 1 внасят в Националния фонд за опазване на околната среда или обезпечават таксите по този закон преди митническото им оформяне.\n(3)  Митническите органи упражняват контрола по ал. 2.\n(4) Производителите на течни горива извършват доставки само  след заплащане от купувачите на таксите по сметките на Националния фонд за опазване на околната среда.\n(5)  Купувачите на течни горива по ал. 1 внасят преди доставките дължимите такси по сметките на Националния фонд за опазване на околната среда."\n4. Членове 7 и 8 се изменят така:\n"Чл. 7. (1)  Актът за установяване на административните нарушения се съставя от длъжностни лица, определени от министъра на околната среда и водите.\n(2) Наказателното постановление се издава от министъра на околната среда и водите или от упълномощено от него длъжностно лице.\n(3) Съставянето на актовете, издаването, обжалването и изпълнението на наказателните постановления се извършват по реда на Закона за административните нарушения и наказания.\nЧл. 8. Събраните глоби и  имуществени   санкции по чл. 6, ал. 2 се внасят в Националния фонд за опазване на околната среда."\n5. Параграф 3 от Преходните и заключителните разпоредби се изменя така:\n"§ 3. Министерският съвет  приема наредба за набирането, разходването и управлението на средствата по Националния фонд за опазване на околната среда."\nКомисията по икономическата политика подкрепя текста на вносителя, но очевидно ще има и други становища във връзка с другия закон.\nПРЕДСЕДАТЕЛ ИВАН КУРТЕВ: Господин Лъчезар Тошев има думата.\nЛЪЧЕЗАР ТОШЕВ (СДС): Благодаря, господин председател! Аз смятам, че няма проблем в случая. Ние трябва да приемем това, което е предложено от Комисията по икономическата политика, а след това, когато гледаме следващия законопроект, ще направим съответната корекция в законопроекта за изменение и допълнение на Закона за чистотата на атмосферния въздух. Мисля, че проблемът ще бъде решен. Имаше консултации между експертите по този въпрос. Смятам, че можем да продължим работата си.\nПРЕДСЕДАТЕЛ ИВАН КУРТЕВ:  И аз прегледах и двата закона и виждам, че таксите са същите.\nДОКЛАДЧИК АТАНАС ПАПАРИЗОВ: Таксите са същите? Ако има промени, това би трябвало да бъде от 1 януари следващата година. Ако няма промени  - няма проблем текстът да остане  така. Виждам, че потвърждавате, че няма промени.\nПРЕДСЕДАТЕЛ ИВАН КУРТЕВ: Господин Милчев, искате ли думата? Заповядайте.\nЗАМЕСТНИК-МИНИСТЪР БОРИС МИЛЧЕВ: Бих искал да дам допълнителни разяснения. Параграф 7 от настоящия проект и § 23 от законопроекта за изменение и допълнение на Закона за чистотата на атмосферния въздух са насочени към изменението и допълнението на Закона за таксите върху течните горива за фонд "Републиканска пътна мрежа" и Националния фонд за опазване на околната среда.\nЗаконопроектът, който се разглежда в момента, практически отменя половината от този закон.\nСледващият проект по дневния ред на Народното събрание е законопроект за изменение и допълнение на Закона за чистотата на атмосферния въздух. Той отменя другата половина от Закона за таксите върху течните горива. Това по-скоро засяга дискусията по § 23 от Закона за изменение и допълнение на Закона за чистотата на атмосферния въздух, тъй като вероятно ще се наложи да се отмени целият Закон  за таксите върху течните горива.\nПРЕДСЕДАТЕЛ ИВАН КУРТЕВ: Благодаря на господин Милчев. Това означава, че можем да пристъпим към гласуване на § 7, тъй като няма други изказвания.\nМоля, гласувайте § 7, както е предложен от вносителя.\nГласували 114 народни представители: за 114, против и въздържали се   няма.\nДОКЛАДЧИК АТАНАС ПАПАРИЗОВ: По § 8 има предложение на народния представител Румен Такоров той да отпадне, но в комисията в голяма степен това предложение е съобразено и се запазва § 8 само с една алинея, така че разбирам, че в този вид господин Такоров приема § 8 и ви чета предложението на Комисията по икономическата политика:\n"§ 8. В закона за държавната собственост се прави следното изменение:\n"(1) Заинтересуваното учреждение прави мотивирано искане до министъра на финансите и министъра на регионалното развитие и благоустройството за отчуждаване на имота. Областният управител по местонахождение на имота в 14-дневен срок дава мнение по основателността на искането."\nВносителят подкрепя тази редакция.\nДОКЛАДЧИК АТАНАС ПАПАРИЗОВ: "§ 9. В Закона за опазване на земеделските земи се правят следните изменения и допълнения:\n1. В чл. 20 се създава ал. 6:\n"(6) При строителство на нови пътища процедурата за определяне на трасе и за промяна на предназначението на земеделските земи може да започне след издаване на положително решение по ОВОС, взето въз основа на предварителен доклад за ОВОС."\n2. В чл. 24 се създава ал. 4:\n"(4) За строителство на нови републикански пътища, при наличие на утвърден генерално-застроителен план или парцеларен план, предложението за промяна на предназначението на земеделски земи може да се внесе едновременно с предложението за утвърждаване на окончателно трасе по чл. 19."\n"§ 10. В Закона за опазване на околната среда се правят следните допълнения:\n1. В приложението към чл. 20, ал. 1, т. 1 "Проекти, подлежащи на оценка за въздействие върху околната среда (ОВОС) по глава четвърта":\nа) в т. 26.1 след думите "Строителство на" се добавя "нови";\nб) в т. 26.2 след думите "Строителство на" се добавя "нови".\n2. В чл. 23а се създава ал. 3:\n"(3) За строителство на пътища компетентният орган организира обсъждане само на резултатите от предварителния доклад за оценка на въздействието върху околната среда."\n"§ 11. Изпълнението на този закон се възлага на министъра на регионалното развитие и благоустройството."\nПо § 12 има предложение на Комисията по икономическата политика, което се приема от вносителя:\n"§ 12. Министерският съвет приема правилник и наредби за прилагане на закона в 6-месечен срок от влизането на този закон в сила."\nМоля, гласувайте § 9, 10 и 11 така, както са предложени от вносителя, § 12 така, както е предложен от комисията.\nПараграфи 9, 10, 11 и 12 са приети, а с това и целият Закон за пътищата. (Ръкопляскания.)\nИма думата господин Лъчезар Тошев да докладва закона.\nДОКЛАДЧИК ЛЪЧЕЗАР ТОШЕВ: Благодаря Ви, господин председателю.\nПреди да започна с докладването, бих искал да направя процедурното предложение заместник-министърът на околната среда и водите Нено Димов да бъде допуснат в залата за гледането на този законопроект.\nМоля, гласувайте процедурното предложение в залата да бъде допуснат заместник-министърът на околната среда и водите господин Димов.\nМоля квесторите да поканят заместник-министър Димов в залата.\nДОКЛАДЧИК ЛЪЧЕЗАР ТОШЕВ: Господин председателю, по текста на вносителя няма постъпили предложения от народни представители и комисията подкрепи всяко от предложенията на вносителя, така че аз ще ги докладвам последователно.\nза изменение и допълнение на Закона за чистотата на\n(обн., ДВ, бр. 45 от 1996 г.; попр., бр. 49 от 1996 г.,\nизм., бр. 85 от 1997 г.)"\nа) думата "концентрациите" се заменя с "нивата";\n"1. суспендирани частици.";\nв) създава се нова т. 2:\n"2. фини прахови частици.";\nг) досегашната т. 2 става т. 3 и в нея думата "двуокис" се заменя с "диоксид";\nд) досегашната т. 3 става т. 4 и в нея думата "двуокис" се заменя с "диоксид" и се добавя "и/или азотни оксиди";\nе) досегашната т. 4 става т. 5 и в нея думата "окис" се заменя с "оксид";\nж) досегашните т. 5 и 6 стават съответно т. 6 и 7;\nз) създават се нови т. 8, 9, 10 и 11:\n9. полициклични ароматни въглеводороди;\n10. тежки метали - кадмий, никел и живак;\n"(2) За отделни райони, в зависимост от характера на източниците на емисии и характерния здравен риск, министърът на околната среда и водите по собствена инициатива, както и по предложение на министъра на здравеопазването или на общинските органи може да определя допълнителни показатели извън тези по ал. 1."\n"§ 2. В чл. 6 се правят следните изменения и допълнения:\n"(1) Министърът на околната среда и водите и министърът на здравеопазването съвместно издават наредби, с които утвърждават норми за вредни вещества (замърсители) в атмосферния въздух и норми за отлагания на вредни вещества."\n2. Създават се нови ал. 2, 3 и 4:\n"(2) Отчитайки времето, което е необходимо за изпълнение на мерките за подобряване качеството на атмосферния въздух и фактическите нива на замърсителите, при утвърждаване на нормите по ал. 1 министърът на околната среда и водите и министърът на здравеопазването могат да определят допустими отклонения от тези норми.\n(3) Допустимите отклонения по ал. 2 от нормите по ал. 1 намаляват постепенно, за да достигнат нивата на съответните норми в края на определен период, специфичен за отделните вредни вещества (замърсители), съгласно установените срокове за прилагане на тези норми.\n(4) Нормите и допустимите отклонения се разработват и се изменят съгласно изискванията на чл. 1 въз основа на здравно-екологичните проучвания и/или препоръките на специализираните международни организации."\n3. Досегашната ал. 3 става ал. 5 и в нея думата "степен" се заменя с "ниво".\n"Чл. 7. (1) В случаите, когато това е необходимо с оглед предотвратяване на здравни рискове за населението, при метеорологични условия и други фактори, водещи до временно, но значително влошаване качеството на въздуха, министърът на околната среда и водите и министърът на здравеопазването издават наредби, с които утвърждават алармени прагове за нивата на вредни вещества (замърсители) в атмосферния въздух за съответните показатели по чл. 4, ал. 1 и 2.\n(2) Алармените прагове по ал. 1 се разработват и изменят въз основа на здравно-екологични проучвания и/или препоръките на специализираните международни организации."\n"§ 4. Член 8 се изменя така:\n"Чл. 8. (1) За ограничаване замърсяването на атмосферния въздух при изгаряне на горива, Министерският съвет по предложение на министъра на околната среда и водите приема наредби, с които утвърждава норми за съдържание в горивата на олово, сяра и други вредни за околната среда вещества (замърсители).\n(2) Забранява се вносът в страната, производството и пускането на пазара на горива със съдържание на вредни вещества, които не са в съответствие с нормите по ал. 1."\n"§ 5. В чл. 9 се правят следните изменения:\n"(1) Министърът на околната среда и водите съвместно със съответните заинтересувани министри издава наредби, с които утвърждава норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии."\n2. В ал. 2 след думите "установените норми" се добавя "за вредни вещества (замърсители) по чл. 6".\n"(3) Нормите са задължителни за всички обекти и дейности освен в случаите по чл. 3, ал. 2, чл. 10 и чл. 10а."\n"§ 6. В чл. 10 се правят следните изменения:\n"(2) Сроковете по ал. 1, с изключение на сроковете, определени в програмите по чл. 10а, не могат да бъдат по-кратки от една година и се определят въз основа на техническите и технологичните проучвания и на преговори между заинтересуваните страни, в които могат да участват и представители на екологични обществени организации и движения."\n"(4) Общинските органи в зависимост от условията на тяхната територия могат да предлагат за утвърждаване от министъра на околната среда и водите съвместно със заинтересуваните министри по-строги от утвърдените норми за допустими емисии на отделни обекти и дейности в определени селища, общини или райони."\n"§ 7. Създава се чл. 10а:\n"Чл. 10а. (1) Министърът на околната среда и водите съвместно със съответните заинтересувани министри разработва и внася за приемане от Министерския съвет програми за постепенно намаляване на общите годишни емисии на дадени вредни вещества (замърсители): серен диоксид, азотни оксиди и други, изпускани в атмосферния въздух от определени действащи обекти и дейности, като големи горивни инсталации и други.\n(2) Програмите по ал. 1 се приемат с решение на Министерския съвет.\n(3) Програмите по ал. 1 определят специфични за отделните обекти и дейности мерки и срокове за тяхното осъществяване.\n(4) Изпълнението на програмите се отчита пред Министерския съвет за период не по-малък от три календарни години.\n(5) С програмите по ал. 1 могат да бъдат определяни норми за допустими емисии на определени вредни вещества (замърсители), които са специфични за съответните действащи обекти или дейности и имат силата на временни норми по смисъла на чл. 10."\n"§ 8. Член 15 се отменя.\n"§ 9. В чл. 16 се правят следните изменения:\n1. В ал. 1 думите "преди държавното приемане на обектите инвеститорът предоставя" се заменят с "преди разрешаване ползването на строежите, инвеститорът на съответните обекти предоставя".\n2. В ал. 2 думите "държавно приемане на обектите" се заменят с "разрешаване ползването на съответните строежи".\n"§ 10. Член 17 се изменя така:\n"Чл. 17. Изискванията към контрола и управлението на веществата, които нарушават озоновия слой, се определят с наредба на Министерския съвет."\n"§ 11. В чл. 18, т. 1 след думите "емисионен контрол" се поставя запетая и се добавя "включително собствени измервания - непрекъснати (автоматични) и/или периодични".\n"§ 12. В чл. 20 се правят следните изменения:\n1. В ал. 1 думата "Националната" се изписва с начална малка буква "националната".\n2. В ал. 4 след думите "си взаимодействат" се добавя "въз основа на договори", а думите "в рамките на съвместни договорености" се заличават."\n"§ 13. В чл. 21 се правят следните изменения и допълнения.\n"(1) Националната и местните системи осигуряват контрол и оценка на показателите за качеството на атмосферния въздух по чл. 4.\n(2) Министърът на околната среда и водите съгласувано с министъра на здравеопазването издава наредба за оценка и управление на качеството на атмосферния въздух, с която се осигурява единство в създаването и функционирането на системите по чл. 20, както и в методите за измерване и обработка на първичната информация."\n"(3) Условията и редът за разработване на програми за намаляване нивата на замърсителите и за достигане на утвърдените норми по чл. 6 и на оперативния план за действие се определят с Наредбата за оценка и управление на качеството на атмосферния въздух."\n"§ 14. В чл. 25 се правят следните изменения и допълнения:\n1. В ал. 2 думата "уреди" се заменя със "средства".\n"(4) Ръководителите на обекти с неподвижни източници осигуряват измерване на емисиите в съответствие с определените от министъра на околната среда и водите ред и начин за измерване на емисиите на вредни вещества (замърсители), изпускани в атмосферния въздух от обекти с неподвижни източници, и с предписанията на контролните органи."\n3. Алинея 5 се отменя.\n4. Досегашната ал. 6 става ал. 5 и в нея думата "стационарни" се заменя с "неподвижни".\n"(6) Министърът на околната среда и водите съгласувано със заинтересуваните министри издава заповед за утвърждаване на методика за изчисляване по балансови методи на емисиите на вредни вещества (замърсители), изпускани в атмосферния въздух."\n"§ 15. В чл. 27 се правят следните изменения и допълнения:\n"(1) В случаите, когато в даден район общата маса на емисиите довежда до превишаване на нормите за вредни вещества (замърсители) в атмосферния въздух и на нормите за отлагания, общинските органи изготвят и приемат програми за намаляване нивата на замърсителите и за достигане на утвърдените норми по чл. 6 в установените за целта срокове, които са задължителни за изпълнение."\n2. Създават се нови ал. 2 и 3:\n"(2) Програмите по ал. 1 се съгласуват със съответната регионална инспекция по околната среда и водите, със заинтересуваните лица и с екологични организации и движения.\n(3) Програмите по ал. 1 включват и: целите, етапите и сроковете за тяхното постигане; средствата за обезпечаване на програмата; системата за отчет и контрол за изпълнението и системата за оценка на резултатите; мерките по организиране и регулиране движението на автомобилния транспорт."\n"§ 16. В чл. 29 след думите "населени места" се добавя "с оглед осигуряване качеството на атмосферния въздух, отговарящо на установените норми за вредни вещества (замърсители) по чл. 6", а думите "с цел ограничаване замърсяването на атмосферния въздух" се заличават.\n"§ 17. В чл. 30 се правят следните изменения:\n"(1) За ограничаване на уврежданията върху здравето на населението, когато съществува риск от превишаване на установените норми или алармени прагове, при неблагоприятни метеорологични условия и други фактори, общинските органи съгласувано със съответната регионална инспекция по околната среда и водите разработват оперативен план за действие, определящ мерките, които трябва да бъдат предприети с цел намаляване на посочения риск и ограничаване продължителността на подобни явления.\n(2) Оперативният план за действие се разработва въз основа на проучвания в района и на утвърдените алармени прагове по чл. 7 и се обсъжда със заинтересуваните лица и с екологични организации и движения."\n2. В ал. 3 думата "Планът" се заменя с "Оперативният план за действие".\n"§ 18. Досегашната глава шеста става глава седма и в нея се правят следните изменения и допълнения:\n1. Досегашният чл. 31 става чл. 34 и в него след думата "страната" вместо съюза "или" се поставя запетая, а след думата "произведе" се добавя "или пусне на пазара".\n2. Досегашният чл. 32 става чл. 35.\n3. Член 33 се отменя.\n4. Досегашният чл. 34 става чл. 36.\n5. Досегашният чл. 35 става чл. 37.\n6. Досегашният чл. 36 става чл. 38.\n7. Досегашният чл. 37 става чл. 39.\n8. Досегашният чл. 38 става чл. 40.\n9. Досегашният чл. 39 става чл. 41 и в него ал. 1 се изменя така:\n"(1) Ръководител на обект или дейност с неподвижен източник, който не осигури измерване на емисиите в съответствие с реда и начина за тяхното измерване и не изпълни предписанията на контролните органи, както и нареждане на кмет на община, дадено при условията на чл. 30, ал. 4, се наказва с глоба от 20 до 100 лева."\n10. Досегашният чл. 40 става чл. 43 и в него се правят следните изменения и допълнения:\n"(2) Актът за установяване на административните нарушения по чл. 42 се съставя от длъжностни лица, определени от министъра на околната среда и водите.";\nб) алинеи 2 и 3 става съответно алинеи 3 и 4.\n11. Създава се чл. 42:\n"Чл. 42.\t(1) За неначисляване или невнасяне на таксите по глава шеста виновните лица се наказват с глоба от 100 до 500 лева, а при повторно нарушение - с глоба от 600 до 1200 лева, ако за същото нарушение не е предвидено по-тежко наказание.\n(3) Митнически служител, който освободи от митнически контрол внасяните в страната автомобилни бензини, дизелово гориво, промишлен газьол, котелно гориво или мазут с над едно на сто сяра, преди вносителят да заплати дължимата такса по този закон, се наказва с глоба от 500 до 1000 лева, ако за същото нарушение не се предвижда по-тежко наказание."\n12. Създава се чл. 44:\n"Чл. 44. Събраните глоби и имуществени санкции по чл. 42, ал. 2 се внасят в Националния фонд за опазване на околната среда."\nПо заглавието и по параграфи от 1 до 18 имате ли някакви изказвания? Няма.\nМоля, гласувайте заглавието на закона и параграфи от 1 до 18 така, както са предложени от вносителя.\nЗаглавието на закона и параграфи от 1 до 18 са приети. (Неразбираема реплика от Велко Вълканов.)\nГосподин Вълканов, какво правим, е много ясно какво правим. На първо четене е имало дебат. За второ четене не е направено нито едно предложение. След като няма нито едно предложение, дори това формално изискване на правилника - да го четем, също, според мен, е излишно, но го спазваме, защото няма как. Това е изискване на правилника и е естествено, че ще ги гласуваме сега, няма какво друго да правим. (Неразбираема реплика от Велко Вълканов.) Но Вие не слушахте.\nСъобщениe за парламентарен контрол на 17 март 2000 г.\nЗаместник министър-председателят и министър на икономиката Петър Жотев ще отговори на два актуални въпроса от народните представители Иван Бойков и Веселин Бончев.\nМинистърът на труда и социалната политика Иван Нейков ще отговори на осем актуални въпроса от народните представители Стефан Нешев, Емилия Масларова, Бойко Великов, Светлана Дянкова, Петър Димитров, Златко Златев, Драгомир Драганов и Ангел Такев.\nМинистърът на земеделието и горите Венцислав Върбанов ще отговори на четири актуални въпроса от народните представители Кръстьо Трендафилов, Георги Божинов, Иван Борисов и Георги Михайлов и Орфей Дуевски.\nМинистърът на околната среда и водите Евдокия Манева ще отговори на актуален въпрос от народните представители Георги Божинов и Иван Борисов.\nМинистърът на вътрешните работи Емануил Йорданов ще отговори на актуален въпрос от народния представител Иво Атанасов и на три питания от народните представители Венцеслав Димитров, Татяна Дончева и Яшо Минков.\nМинистърът на отбраната Бойко Ноев ще отговори на четири актуални въпроса от народните представители Иван Тодоров, Иван Николов Иванов, Иван Борисов и Георги Божинов и Михаил Миков.\nМинистърът на здравеопазването Илко Семерджиев ще отговори на два актуални въпроса от народните представители Атанас Лозанов и Илия Баташки и Михаил Миков и на две питания от народните представители Ева Жечева и Иван Костадинов Иванов.\nМинистърът на финансите Муравей Радев ще отговори на пет актуални въпроса от народните представители Иван Бойков, Стефан Нешев - с три въпроса, и Иво Атанасов и на две питания от народните представители Венцеслав Димитров и Руси Статков.\nЗаместник министър-председателят и министър на икономиката Петър Жотев - на актуален въпрос от народния представител Станимир Калчевски.\nМинистърът на земеделието и горите Венцислав Върбанов - на актуален въпрос от народния представител Веселин Бончев и на питане от народния представител Лъчезар Тошев.\nМинистърът на вътрешните работи Емануил Йорданов - на актуален въпрос от народния представител Кънчо Марангозов.\nМинистър-председателят на Република България Иван Костов - на четири актуални въпроса от народните представители Александър Томов, Стефан Нешев, Иван Тодоров и Жорж Ганчев.\nМинистърът на образованието и науката Димитър Димитров - на шест актуални въпроса от народните представители Меглена Плугчиева, Драгомир Драганов, Ева Жечева, Донка Дончева и Иво Атанасов и на питане от народния представител Станка Величкова.\nКомисията по местното самоуправление, регионалната политика и благоустройството ще проведе заседание днес, от 15,00 ч., в зала 134.\nКомисията по опазване на околната среда и водите ще проведе свое заседание на 22 март, сряда, от 15,00 ч., в зала 248.\nКомисията по национална сигурност ще проведе заседание на 22 март, сряда, от 15,00 ч., в зала 232.\nСледващото заседание на Народното събрание е утре, 17 март, от 9,00 часа.